**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2014 m. rugsėjo 8 d. Nr. T - 8

Klaipėda

Posėdžio data 2014 m. liepos 31 d.

Posėdžio pradžia – 9.00 val.

Posėdžio pirmininkas – Vytautas Grubliauskas.

Klaipėdiečių tribūnoje pasisako V. Partaukas, A.M. Gedvilienė.

Klaipėdos miesto savivaldybės taryba (toliau – Taryba) sudaro 31 Tarybos narys. Posėdyje dalyvauja 27 Tarybos nariai, nedalyvauja: V. Vareikis, V. Čepas, N. Čapas, M. Rusakovas.

Posėdyje dalyvaujančių Tarybos narių ir svečių sąrašai pridedami (priedai 1-3).

SVARSTYTA. Darbotvarkės tvirtinimas.

V. Grubliauskas informuoja, kad pagrindinėje darbotvarkėje yra 30 klausimų, 2 papildomi klausimai.

Balsavimu (už – 25, prieš – 0, susilaikė – 0) patvirtinta darbotvarkė su papildymu.

DARBOTVARKĖ:

1. Dėl pritarimo Klaipėdos miesto savivaldybės 2013–2020 metų strateginio plėtros plano įgyvendinimo 2013 m. ataskaitai. Pranešėja I. Butenienė.

2. Dėl Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“ pakeitimo. Pranešėja I. Butenienė.

3. Dėl Klaipėdos miesto savivaldybės 2013 metų biudžeto vykdymo ataskaitų patvirtinimo. Pranešėja A. Špučienė.

4. Dėl Klaipėdos miesto savivaldybės 2013 m. gruodžio 31 d. pasibaigusių metų konsoliduotų finansinių ataskaitų rinkinio patvirtinimo. Pranešėja A. Špučienė.

5. Dėl Klaipėdos miesto savivaldybės tarybos 2014 m. vasario 13 d. sprendimo Nr. T2-26 „Dėl Klaipėdos miesto savivaldybės 2014 metų biudžeto patvirtinimo“ pakeitimo. Pranešėja  
A. Špučienė.

6. Dėl Klaipėdos miesto savivaldybės tarybos 2014 m. vasario 13 d. sprendimo Nr. T2-27 „Dėl Klaipėdos miesto savivaldybės privatizavimo fondo 2014 metų sąmatos patvirtinimo“ pakeitimo. Pranešėja A. Špučienė.

7. Dėl senamiesčio centrinės dalies ir turgavietės detaliojo plano koncepcijos patvirtinimo. Pranešėja E. Pilibaitienė.

8. Dėl žemės sklypo Bangų g. 7, Gluosnių g. 8 ir juos supančios aplinkos detaliojo plano sprendinių keitimo teritorijos daliai prie Bangų gatvės detaliojo plano koncepcijos patvirtinimo. Pranešėja K. Jakienė.

9. Dėl pavadinimų gatvėms suteikimo. Pranešėjas V. Nausėda.

10. Dėl klasių ir priešmokyklinio ugdymo grupių skaičiaus Klaipėdos miesto savivaldybės švietimo įstaigose 2014–2015 mokslo metams nustatymo. Pranešėja L. Prižgintienė.

11. Dėl UAB „REGSEDA“ atleidimo nuo žemės nuomos mokesčio mokėjimo. Pranešėja J. Uptienė.

12. Dėl atleidimo nuo nekilnojamojo turto mokesčio mokėjimo. Pranešėja J. Uptienė.

13. Dėl Klaipėdos miesto savivaldybės tarybos 2012 m. vasario 28 d. sprendimo Nr. T2-65 „Dėl Klaipėdos miesto savivaldybės administracijos direktoriaus pavadavimo“ pakeitimo. Pranešėja J. Grigaitienė.

14. Dėl Klaipėdos miesto savivaldybės tarybos 2001 m. rugsėjo 20 d. sprendimo Nr. 223 „Dėl Savivaldybės tarybos veiklos reglamento patvirtinimo“ pakeitimo. Pranešėjas A. Kačalinas.

15. Dėl pritarimo Taikos sutarties projektui civilinėje byloje. Pranešėjas A. Kačalinas.

16. Dėl viešosios įstaigos Klaipėdos ekonominės plėtros agentūros savininko kapitalo didinimo. Pranešėja E. Jurkevičienė.

17. Dėl Klaipėdos miesto savivaldybės tarybos 2012 m. kovo 29 d. sprendimo Nr. T2-94 „Dėl Klaipėdos miesto savivaldybės jaunimo reikalų tarybos nuostatų, sudėties patvirtinimo ir pirmininko skyrimo“ pakeitimo. Pranešėja A. Česnienė.

18. Dėl Klaipėdos miesto akademinių reikalų tarybos nuostatų patvirtinimo. Pranešėja  
J. Grigaitienė.

19. Dėl Klaipėdos miesto nevyriausybinių organizacijų tarybos nuostatų patvirtinimo. Pranešėja A. Daujotienė.

20. Dėl Klaipėdos miesto savivaldybės tarybos 2012 m. rugpjūčio 30 d. sprendimo  
Nr. T2-233 „Dėl Klaipėdos miesto savivaldybės stipendijų kultūros ir meno kūrėjams“ pakeitimo. Pranešėjas N. Lendraitis.

21. Dėl Klaipėdos miesto savivaldybės koncertinės įstaigos Klaipėdos koncertų salės teikiamų atlygintinų paslaugų kainų patvirtinimo. Pranešėjas N. Lendraitis.

22. Dėl biudžetinės įstaigos Klaipėdos kultūrų komunikacijų centro teikiamų atlygintinų paslaugų kainų nustatymo. Pranešėjas N. Lendraitis.

23. Dėl pritarimo Klaipėdos miesto savivaldybės koncertinės įstaigos Klaipėdos koncertų salės dalyvavimui teikiant paraišką 2009–2014 m. Europos ekonominės erdvės finansinio mechanizmo Europos kultūros paveldo, kultūros ir menų įvairovės skatinimo programos dvišaliam fondui. Pranešėjas N. Lendraitis.

24. Dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo. Pranešėja J. Asadauskienė.

25. Dėl pritarimo dalyvauti projekte „Klaipėdos miesto ir Kretingos rajono savivaldybių sveikatos priežiūros paslaugų teikimo mokyklose ir ikimokyklinio ugdymo įstaigose gerinimas“ ir Jungtinės veiklos sutarčiai. Pranešėja J. Asadauskienė.

26. Dėl uždarosios akcinės bendrovės „Lamberta“ Klaipėdos mieste teikiamos šilumos bazinės kainos ir šilumos kainos dedamųjų nustatymo. Pranešėjas L. Dūda.

27. Dėl Klaipėdos miesto savivaldybės tarybos 2013 m. rugsėjo 25 d. sprendimo  
Nr. T2-255 „Dėl pritarimo Partnerystės sutarčiai ir Klaipėdos miesto energetinio efektyvumo didinimo daugiabučiuose namuose programos patvirtinimo“ pakeitimo. Pranešėjas L. Dūda.

28. Dėl pripažinto netinkamu (negalimu) naudoti valstybei nuosavybės teise priklausančio nematerialiojo ir ilgalaikio materialiojo turto nurašymo ir likvidavimo. Pranešėjas E. Simokaitis.

29. Dėl turto perdavimo valdyti, naudoti ir disponuoti patikėjimo teise. Pranešėjas  
E. Simokaitis.

30. Dėl Klaipėdos miesto kempingo valdymo ir naudojimo perdavimo pagal koncesijos sutartį. Pranešėjas E. Simokaitis.

31. Dėl atstovo delegavimo į darbo grupę magistralinio dujotiekio atšakos Klaipėda**–** Kuršėnai darbams koordinuoti. Pranešėja J. Grigaitienė.

32. Dėl Klaipėdos miesto savivaldybės tarybos 2011 m. gruodžio 22 d. sprendimo  
Nr. T2-411 „Dėl Klaipėdos miesto savivaldybės visuomeninės administracinių ginčų komisijos sudarymo“ pakeitimo. Pranešėjas M. Vitkus.

1. SVARSTYTA. Pritarimas Klaipėdos miesto savivaldybės 2013–2020 metų strateginio plėtros plano įgyvendinimo 2013 m. ataskaitai.

Pranešėja – I. Butenienė, Strateginio planavimo skyriaus vedėja. Prašo tvirtinti Klaipėdos miesto plėtros strateginio plano 2013–2020 metų įgyvendinimo 2013 m. ataskaitą.

I. Butenienė informuoja, kad gauta viena Teritorijų planavimo komiteto pastaba - patikslinti aiškinamojo rašto priede išdėstytas neįgyvendintų priemonių priežastis. Sako, kad Savivaldybės administracija įvykdė prašymą.

L. Petraitienė sako, kad nėra lėšų Turizmo sektoriaus plėtros ir paslaugų įvairovės bei kokybės tyrimui atlikti. Mano, kad tyrimą galima pavesti atlikti KEPAI.

NUSPRĘSTA. Pritarti pateiktam sprendimo projektui. Priimti sprendimą dėl pritarimo Klaipėdos miesto savivaldybės 2013–2020 metų strateginio plėtros plano įgyvendinimo 2013 m. ataskaitai:

„1. Pritarti Klaipėdos miesto savivaldybės 2013–2020 metų strateginio plėtros plano įgyvendinimo 2013 m. ataskaitai (pridedama).

2. Skelbti šį sprendimą Teisės aktų registre.“

BALSUOTA: už – 21, prieš – 0, susilaikė – 2.

2. SVARSTYTA. Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“ pakeitimas.

Pranešėja – I. Butenienė, Strateginio planavimo skyriaus vedėja. Sako, kad sprendimo projekto tikslas – pakeisti Klaipėdos miesto savivaldybės 2014-2016 m. strateginio veiklos plano, patvirtinto Klaipėdos miesto savivaldybės tarybos 2014 m. sausio 30 d. sprendimu Nr. T2-16 „Dėl Klaipėdos miesto savivaldybės 2014-2016 metų strateginio veiklos plano patvirtinimo“ programas, siekiant reaguoti į pokyčius ir užtikrinti tinkamą veiklos plano tikslų bei uždavinių įgyvendinimą.

I. Butenienė informuoja, kad yra Ugdymo ir jaunimo reikalų komiteto pastaba: patikslinti Kūno kultūros ir sporto plėtros programos (Nr. 11) priemonių 2014 m . finansavimą. Priemonei 010403 „Prioritetinių sporto šakų didelio sportinio meistriškumo klubų veiklos dalinis finansavimas“ vykdyti nepanaudotus 30 tūkst. Lt savivaldybės biudžeto asignavimų paskirstyti taip: priemonei 010204 „Pasirenkamojo vaikų ugdymo programų finansavimas iš sportininko krepšelio lėšų“ papildomai numatyti 13,6 tūkst. Lt, o priemonei 010201 „Sąlygų ugdytis biudžetinėse sporto įstaigose sudarymas“ (BĮ Klaipėdos miesto lengvosios atletikos mokyklai) papildomai numatyti 16,4 tūkst. Lt“. Savivaldybės administracija išanalizavo pastabą ir siūlo į ją atsižvelgti. Kita pastaba Finansų ir ekonomikos komiteto: iki Tarybos posėdžio pradžios pakoreguoti Klaipėdos miesto savivaldybės tarybos 2014 m. sausio 30 d. sprendimą Nr. T2-16 „Dėl Klaipėdos miesto savivaldybės 2014-2016 metų strateginio veiklos plano patvirtinimo“, išsprendžiant Kultūros fabriko statybos finansavimo klausimą.

Balsavimu pritarta pastaboms (už-23, prieš-0, susilaiko-1).

NUSPRĘSTA. Pritarti pateiktam sprendimo projektui (su pakeitimais). Priimti sprendimą dėl Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“ pakeitimo:

„1. Pakeisti Klaipėdos miesto savivaldybės 2014–2016 metų strateginio veiklos plano programas, patvirtintas Klaipėdos miesto savivaldybės tarybos 2014 m. sausio 30 d. sprendimu Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“, ir išdėstyti jas nauja redakcija (pridedama).

2. Skelbti šį sprendimą Teisės aktų registre.“

BALSUOTA: už – 22, prieš – 0, susilaikė – 1.

3. SVARSTYTA. Klaipėdos miesto savivaldybės 2013 metų biudžeto vykdymo ataskaitų patvirtinimas.

Pranešėja – A. Špučienė, Finansų ir turto departamento direktorė. Informuoja,kadtvirtinant Klaipėdos miesto savivaldybės 2013 metų biudžetą, buvo prognozuojama gauti 369516,1 tūkst. Lt pajamų. Savivaldybės 2013 metų biudžeto pajamos buvo tikslinamos 4 kartus Savivaldybės tarybos sprendimais. Tikslinant 2013 metų patvirtintą biudžetą, 2013 metų biudžeto pajamos iš viso padidintos 6504,3 tūkst. Lt. 2013 metų biudžeto pajamų patikslintas planas – 376020,4 tūkst. Lt, faktiškai gauta – 376869,3 tūkst. Lt arba 848,9 tūkst. Lt daugiau nei planuota. Pajamų planas įvykdytas 100,2 %.

Mokesčių patikslintas planas – 188756,2 tūkst. Lt, faktiškai gauta 188851,6 tūkst. Lt arba 95,4 tūkst. Lt daugiau nei planuota. Gauta daugiau nei planuota: nekilnojamojo turto mokesčio – 1297,1 tūkst. Lt, mokesčio už aplinkos teršimą – 280,0 tūkst. Lt, valstybės rinkliavų – 58,3 tūkst. Lt, vietinių rinkliavų – 2309,5 tūkst. Lt. Mažiau gauta: gyventojų pajamų mokesčio – 3472,5 tūkst. Lt, žemės mokesčio – 351,5 tūkst. Lt, paveldimo turto mokesčio – 25,5 tūkst. Lt.

Dotacijų patikslintas planas – 150022,3 tūkst. Lt, įvykdyta 149657,1 tūkst. Lt arba 365,2 tūkst. Lt mažiau nei planuota.

Kitų pajamų patikslintas planas – 35301,9 tūkst. Lt, gauta 35675,8 tūkst. Lt arba 373,9 tūkst. Lt daugiau nei planuota. Gauta daugiau nei planuota: nuomos mokesčio už valstybinę žemę ir valstybinio vidaus vandenų fondo vandens telkinius – 163,4 tūkst. Lt, mokesčio už valstybinius gamtos išteklius – 133,2 tūkst. Lt, palūkanų už depozitus – 31,3 tūkst. Lt, pajamų už patalpų nuomą – 696,9 tūkst. Lt, pajamų už leidimų ir kitų dokumentų išdavimą – 72,6 tūkst. Lt, pajamų iš baudų ir konfiskacijos – 95,4 tūkst. Lt, kitų pajamų – 123,8 tūkst. Lt. Neįvykdytas planas: pajamų už prekes ir paslaugas – 79,3 tūkst. Lt, įmokų už išlaikymą švietimo socialinės apsaugos ir kitose įstaigose – 863,4 tūkst. Lt.

Materialiojo ir nematerialiojo turto realizavimo pajamų patikslintas planas – 1780,0 tūkst. Lt, gauta 2532,6 tūkst. Lt arba 752,6 tūkst. Lt daugiau nei planuota. Gauta daugiau nei planuota pajamų už parduotą: žemę – 570,9 tūkst. Lt, pastatus ir statinius bei kitą turtą ir atsargas – 181,7 tūkst. Lt.

Iš kitų savivaldybių gautų mokinio krepšelio lėšų patikslintas planas – 160,0 tūkst. Lt, gauta 152,2 tūkst. Lt arba 7,8 tūkst. Lt mažiau nei planuota.

Pagal Mokesčių skyriaus pateiktą informaciją dėl Klaipėdos miesto savivaldybės tarybos sprendimais suteiktų mokesčių ir vietinių rinkliavų lengvatų savivaldybės biudžeto sąskaita Savivaldybės biudžetas 2013 metais negavo 149 929 Lt pajamų, iš jų: nekilnojamojo turto mokesčio – 144 329 Lt; vietinės rinkliavos už leidimų prekiauti ar teikti paslaugas išdavimą – 5600 Lt.

Savivaldybės administracija programoms vykdyti nepanaudojo 1229,2 tūkst. Lt. Priežastys nepanaudojimo 4,9 mln. Lt. savivaldybės biudžeto, 3 mln. 454 tūkst. Lt paskolų lėšų ir 3 mln. 925 tūkst. Lt įmokų ir tikslinių dotacijų.

A. Barbšys teiraujasi, kokie mokesčiai nesurinkti ir dėl kokių priežasčių.

A. Špučienė sako, kad daugiausia nesurinkti mokesčiai tie, kurie administruojami VMĮ, o didžiausią įtaką pajamų plano žemesniam įvykdymui, negu kad 2012 metais, turėjo įtakos gyventojų pajamų mokesčio nesurinkimas. Planas įvykdytas 96,7 procento. Kiti mokesčiai neturi tokios ženklios įtakos biudžeto surinkimui (žemės, paveldimo turto). Nekilnojamojo turto mokestis buvo surinktas didesnis nei 2012 metais.

R. Cibauskassako, kad metai iš metų mažėja biudžeto surinkimas, taip pat mažėja mieste gyventojų skaičius, o pusė mokesčių į biudžetą surenkama iš gyventojų, todėl turime sudaryti priemonių planą ir išsiaiškinti įplaukų į biudžetą mažėjimo priežastis.

A. Barbšys sako, kad gyventojų mažėjimas mieste turi įtakos biudžeto mokesčių rinkimui. Klaipėdos miesto gyventojų skaičius sumažėjo, o rajone padidėjo. Rajono gyventojai naudojasi visomis Klaipėdos miesto paslaugoms, infrastruktūra ir visais patogumais. A. Barbšys primena, kad net dotuojami priemiesčio maršrutai.

L. Petraitienė galvoja jog yra gerai, jei prisiregistravę prie Savivaldybės gyventojai gyvena Klaipėdos mieste ir moka mokesčius miestui, bet dauguma jų gyvena rajone.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto savivaldybės 2013 metų biudžeto vykdymo ataskaitų patvirtinimo:

„1. Patvirtinti Klaipėdos miesto savivaldybės 2013 metų biudžeto vykdymą – 376869,3 tūkst. litų pajamų, 382832,6 tūkst. litų išlaidų, iš jų 149114,6 tūkst. litų išlaidų iš specialios tikslinės dotacijos valstybinėms (valstybės perduotoms savivaldybėms) funkcijoms atlikti, mokinio krepšeliui finansuoti, valstybės investicijų programoje numatytoms kapitalo investicijoms finansuoti, savivaldybėms perduotoms įstaigoms išlaikyti, savivaldybių mokykloms (klasėms), turinčioms specialiųjų ugdymosi poreikio mokinių, finansuoti ir lėšų, gautų iš valstybės biudžeto pagal tarpusavio atsiskaitymus (1 ir 2 priedai).

2. Patvirtinti Klaipėdos miesto savivaldybės biudžeto išlaidas – 360384,8 tūkst. litų, iš jų: darbo užmokesčiui –161651,7 tūkst. litų ir turtui įsigyti – 22447,8 tūkst. litų.

3. Patvirtinti Klaipėdos miesto savivaldybės 2013 m. biudžeto išlaidas investicijų projektams finansuoti pagal programas iš paskolų lėšų – 7819,8 tūkst. litų (3 priedas).

4. Patvirtinti 2013 metų biudžetinių įstaigų pajamų įmokas į savivaldybės biudžetą pagal asignavimų valdytojus – 19566,9 tūkst. litų, iš jų: 14164,7 tūkst. litų įmokas už išlaikymą švietimo, socialinės apsaugos ir kitose įstaigose, 4904,5 tūkst. litų pajamas už prekes ir paslaugas, 497,7 tūkst. litų pajamas už patalpų nuomą (4 priedas).

5. Patvirtinti Klaipėdos miesto savivaldybės 2013 metų biudžeto išlaidas iš 2012 metais nepanaudotų biudžeto lėšų, skirtų 2013 m. sausio 1 d. įsiskolinimui padengti, viršijant 2013 metų biudžete patvirtintas bendras asignavimų sumas, – 3371,5 tūkst. Lt (5 priedas).

6. Patvirtinti Klaipėdos miesto savivaldybės 2013 metų konsoliduotąsias biudžeto vykdymo ataskaitas (6, 7, 8, 9, 10, 11, 12, 13, 14, 15, 16 priedai).“

BALSUOTA: už – 24, prieš – 0, susilaikė – 2.

4. SVARSTYTA. Klaipėdos miesto savivaldybės 2013 m. gruodžio 31 d. pasibaigusių metų konsoliduotų finansinių ataskaitų rinkinio patvirtinimas.

Pranešėja – A. Špučienė, Finansų ir turto departamento direktorė. Primena, kad pagal Lietuvos Respublikos vietos savivaldos įstatymo 16 straipsnio 2 dalies 15 punktą konsoliduotąjį finansinių ataskaitų rinkinį tvirtina savivaldybės taryba.

Klaipėdos miesto savivaldybės konsoliduotosios finansinės ataskaitos už metus, pasibaigusius 2013 m. gruodžio 31 d. parengtos vadovaujantis Lietuvos Respublikos viešojo sektoriaus atskaitomybės įstatymu ir Viešojo sektoriaus apskaitos ir finansinės atskaitomybės standartais (VSAFAS) ir kitų Lietuvos Respublikos teisės aktų, reglamentuojančių viešojo sektoriaus subjektų grupių konsoliduotųjų finansinių ataskaitų parengimą nuostatomis.

Ataskaitų rinkiniai yra aukštesniojo ir žemesniojo lygio. Žemesniojo lygio ataskaitų rinkinius rengia kiekvienas viešojo sektoriaus subjektas. Aukštesniojo lygio metinių konsoliduotųjų finansinių ataskaitų rinkinius rengia savivaldybės.

Finansinių ataskaitų rinkinį sudaro: finansinės būklės ataskaita, veiklos rezultatų ataskaita, pinigų srautų ataskaita, grynojo turto pokyčių ataskaita, finansinių ataskaitų aiškinamasis raštas.

Visų konsolidavimo lygių konsoliduotųjų finansinių ataskaitų rinkiniai rengiami naudojantis viešojo sektoriaus apskaitos ir ataskaitų konsolidavimo informacine sistema. Viešojo sektoriaus subjektų tarpusavio operacijų duomenų suvedimas į viešojo sektoriaus apskaitos ir ataskaitų konsolidavimo informacinę sistemą, duomenų derinimas bei eliminavimas Viešojo sektoriaus apskaitos ir ataskaitų konsolidavimo informacinės sistemos pagalba sudarė prielaidas parengti konsoliduotąjį finansinių ataskaitų rinkinį.

A. Špučienė informuoja, kad klausimas buvo svarstytas Finansų ir ekonomikos, Kontrolės komitetuose.

Z. Šličytė sako, kad Savivaldybės kontrolierės išvadoje nurodyta, kad iš Urbanistinės plėtros programai vykdyti skirtų lėšų buvo įsigyti personaliniai kompiuteriai Savivaldybės administracijos darbuotojams, kai kuriose audituotuose įstaigose neatlikus viešųjų pirkimų procedūros sudarytos sutartys su maisto tiekėjais, vienoje įstaigoje sudarytos ilgalaikės ar neterminuotos sutartys, kuriose nenurodytos prekių vertės. Z. Šličytė klausia, kas atsakingas už pirkimo pardavimo sutartis.

A. Špučienė sako, kad išvadoje bendrai parašyti pasitaikę atvejai, kada biudžetinėse įstaigose nėra atliekami (ar nepakankamai teisingai) viešieji pirkimai. Sako, kad Savivaldybės administracija negavo iš Kontrolierės pastabų dėl viešųjų pirkimų atlikimo procedūros.

D. Čeporiūtė patikslina, kad buvo sumaišytos programos ir kompiuteriai buvo nupirkti ne iš tos programos. Dėl viešųjų pirkimų pastabos buvo skirtos ne Savivaldybės administracijai, o darželiams ir mokykloms.

A. Barbšys galvoja, kad reikėtų tvarkyti biudžetinių įstaigų viešuosius pirkimus, įvertinti įstaigų kompetenciją, taip pat apsvarstyti klausimą dėl Lietuvos fitneso federacijos sveikatingumo sporto centro patalpų naudojimo. Galvoja, kad netinkamai inventorizuotas turtas (ir biologinis), o dėl Klaipėdos universitetinės ligoninės pastato rekonstrukcijos darbų nebuvo pasinaudota galimybe perskaičiuoti sutarties kainą.

R. Taraškevičius sako, kad pasigedo kai kurių įstaigų personalinės atsakomybės už tam tikrus pažeidimus. Siūlo Savivaldybės administracijos direktorei, pažeidimų atvejais, įvertinti biudžetinių įstaigų vadovų personalinė atsakomybę. Siūlo pritarti sprendimo projektui.

D. Kerekeš siūlo, tvirtinat Reglamento pataisas, dar kartą peržiūrėti ar nėra spragų dėl Savivaldybės konsoliduotųjų ataskaitų rinkinio parengimo, Kontrolieriaus tarnybos išvadų pateikimo ir tvirtinimo Taryboje. D. Kerekeš mano, kad būtų tikslinga konsoliduotųjų ataskaitų rinkinį Tarybai priimti vienu sprendimu.

V. Grubliauskas sako, kad yra paruoštas protokolinis pavedimas Savivaldybės administracijai: pavesti Klaipėdos miesto savivaldybės administracijai išnagrinėti ir, esant būtinybei, parengti Tarybos sprendimo projektą dėl Klaipėdos miesto savivaldybės tarybos veiklos reglamento pakeitimo, numatančio konsoliduotųjų ataskaitų rinkinio savivaldybės biudžeto ir turto naudojimo ataskaitos pateikimo procedūrų patobulinimo ir teikiant minėtas ataskaitas vienu Tarybos sprendimo projektu, gavus Savivaldybės kontrolierės išvadą.

Bendru sutarimu pritarta protokoliniam pavedimui.

NUSPRĘSTA:

4.1. Pritarti pateiktam sprendimo projektui. Priimti sprendimą dėl Klaipėdos miesto savivaldybės 2013 m. gruodžio 31 d. pasibaigusių metų konsoliduotų finansinių ataskaitų rinkinio patvirtinimo:

„1.Patvirtinti Klaipėdos miesto savivaldybės 2013 m. gruodžio 31 d. pasibaigusių metų konsoliduotųjų finansinių ataskaitų rinkinį (pridedama).

1. Skelbti šį sprendimą Klaipėdos miesto savivaldybės interneto svetainėje“.

4.2. Priimti protokolinį pavedimą: pavesti Klaipėdos miesto savivaldybės administracijai išnagrinėti, ir, esant būtinybei, parengti Tarybos sprendimo projektą dėl Klaipėdos miesto savivaldybės tarybos veiklos reglamento pakeitimo, numatančio konsoliduotųjų ataskaitų rinkinio savivaldybės biudžeto ir turto naudojimo ataskaitos pateikimo procedūrų patobulinimo ir teikti minėtas ataskaitas vienu Tarybos sprendimo projektu, gavus Savivaldybės kontrolierės išvadą.

BALSUOTA: už – 23, prieš – 0, susilaikė – 3.

5. SVARSTYTA. Klaipėdos miesto savivaldybės tarybos 2014 m. vasario 13 d. sprendimo Nr. T2-26 „Dėl Klaipėdos miesto savivaldybės 2014 metų biudžeto patvirtinimo“ pakeitimas.

Pranešėja – A. Špučienė, Finansų ir turto departamento direktorė. Kalba, kad pagal asignavimų valdytojų pateiktus prašymus siūloma papildomai skirti ir perskirstyti asignavimus tarp asignavimų valdytojų jų vykdomoms programoms.

Savivaldybės biudžeto pajamas siūloma didinti 6648,6 tūkst. Lt, iš jų: 1000,0 tūkst. Lt gyventojų pajamų mokestį, 1000,0 tūkst. Lt nekilnojamojo turto mokestį, 316,0 tūkst. Lt Europos sąjungos finansinės paramos lėšas (tai yra grąžintos laikinai panaudotos savivaldybės lėšos projektams įgyvendinti finansuojamiems su Europos Sąjungos parama), 4332,6 tūkst. Lt dividendus.

Tokia pačia apimtimi 6648,6 tūkst. Lt siūloma didinti 2014 metų biudžeto asignavimus pagal asignavimų valdytojų pateiktas paraiškas, iš jų: Savivaldybės administracijai 202,7 tūkst. Lt. Jaunimo politikos plėtros programai Latvijos – Lietuvos bendradarbiavimo projektui „Jaunas žmogus – tobulėjančios visuomenės garantas“ įgyvendinti, kuris dalinai finansuojamas Europos Sąjungos paramos lėšomis. Kompensuojama lėšos savivaldybei bus grąžintos 2015 m., Investicijų ir ekonomikos departamentui 8567,8 tūkst. Lt, iš jų pagal programas:

Susisiekimo sistemos priežiūros ir plėtros programai – 7448,5 tūkst. Lt. priemonei „Tilto per Danės upę Pilies gatvėje, Klaipėdoje, kapitalinis remontas; Laikino tilto (remonto metu) per Danės upę įrengimas ir priežiūra“ Tai trūkstamos lėšos projektui užbaigti 2014 m.

Socialinės atskirties mažinimo programai vykdyti -1119,3 tūkst. Lt. Asignavimai skiriami turtui. Papildomus asignavimus siūloma skirti: 1023,9 tūkst. Lt priemonei „Pastato, adresu Kretingos g. 44, Klaipėda, I-IV aukštų rekonstrukcijai, pritaikant Klaipėdos vaikų globos namams „Danė“; 52,6 tūkst. Lt priemonei „Senyvo amžiaus asmenų dienos socialinės globos centras (Kretingos g. 44) papildomiems darbams ir paslaugoms atlikti; 42,8 tūkst. Lt priemonei „Suaugusių asmenų su psichine negalia dienos socialinės globos centras“ papildomiems darbams ir paslaugoms pirkti.

Dėl šioms priemonėms atsiradusio papildomo poreikio biudžeto pajamos nėra didinamos, o sumažinami asignavimai, kurie buvo skirti Socialinių reikalų departamentui Socialinės atskirties mažinimo programai įgyvendinti – socialinėms pašalpoms mokėti.

Smulkaus ir vidutinio verslo programai asignavimai nedidinami, bet iš skirtų asignavimų dalis asignavimų - 192,0 tūkst. Lt iš išlaidų perkeliami į turtą. Šie asignavimai reikalingi sumokėti Klaipėdos miesto savivaldybės turtiniam įnašui pagal Klaipėdos miesto savivaldybės tarybos 2014 m. gegužės 29 sprendimą Nr. T2-122 „Dėl viešosios įstaigos Klaipėdos ekonominės plėtros agentūros savininko kapitalo didinimo“.

Miesto ūkio departamentui Miesto infrastruktūros objektų priežiūros ir modernizavimo programos priemonėje „Miesto paplūdimių priežiūros organizavimas“ siūlome 70,6 tūkst. Lt numatyti darbo užmokesčiui iš jau skirtų asignavimų, nedidinant bendros asignavimų apimties. BĮ „Klaipėdos paplūdimiai“ nuo 2014 m. vasario pradėjo vykdyti Melnragės, Girulių ir Danės poilsio zonų sanitarinio ir mechanizuoto tvarkymo ir inventoriaus priežiūros ir remonto darbus.

Socialinių reikalų departamentui siūloma sumažinti skirtus asignavimus Socialinės atskirties mažinimo programos priemonei „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“ 2121,9 tūkst. Lt, nes pagal Socialinio reikalų departamento pateiktą informaciją socialinėms pašalpoms mokėti per pirmąjį pusmetį susidarė ekonomija. Sutaupytas lėšas siūlome skirti Investicijų ir ekonomikos departamentui jau aukščiau tekste aprašytiems socialiniams projektams finansuoti - 1119,3 tūkst. Lt ir likusias sutaupytas lėšas - 1002,6 tūkst. Lt panaudoti priemonei „Pastato, adresu Kretingos g. 44, Klaipėda, I-IV aukštų rekonstrukcija, pritaikant Klaipėdos vaikų globos namams „Danė“, nedidinant tai priemonei skirtų asignavimų apimties, o tik pakeičiant lėšų šaltinį. Metų pradžioje tvirtinant biudžetą šiai priemonei finansuoti buvo skirtos bendroms biudžeto reikmėms naudojamos pajamos, o dabar, kai yra pateikta informacija apie socialinių pašalpų ekonomiją, sutaupytas pašalpų lėšas galima naudoti globos namams „Danė“ rekonstruoti, o likusias laisvas to objekto finansavimui skirtas biudžeto lėšas -1002,6 tūkst. Lt skirti Tilto per Danės upę Pilies gatvėje kapitaliniam remontui finansuoti.

R. Cibauskas primena, kad viešoje erdvėje buvo informuota, kad Savivaldybė yra numačiusi šiais arba kitais metais skirti „Neptūno“ krepšinio komandai iki 2 mln. Lt. R. Cibauskas teiraujasi ar numatytos lėšos „Neptūno“ krepšinio komandai.

A. Špučienė sako, kad pokyčių sporto programoje kol kas nėra.

A. Barbšys teiraujasi, kodėl Tilto per Danės upę Pilies g. kapitaliniam remontui skiriamos papildomos lėšos.

A. Špučienė primena, kad Tilto per Danės upę statyba buvo planuota 2014-2015 metams, tačiau dabar, radus finansavimą, apsispręsta Tilto statybą užbaigti šiais metais.

L. Petraitienė klausia, koks procentas Tilto remonto darbų atliktas.

A. Špučienė patikina, kad į tai atsakyti negalinti. Informuoti gali Investicijų ir ekonomikos departamentas.

V. Grubliauskas sako, kad visi numatyti Tilto darbai vyksta pagal numatytą planą.

R. Taraškevičius informuoja, kad sprendimo projektui Finansų ir ekonomikos komitetas pritarė. Prašo atkreipti dėmesį, kad prieš 2 savaites „Vakarų eksprese“ nuskambėjo informacija apie Tilto rekonstrukcijos darbų užbaigimą iš socialinėms pašalpoms skirtų lėšų.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto savivaldybės tarybos 2014 m. vasario 13 d. sprendimo Nr. T2-26 „Dėl Klaipėdos miesto savivaldybės 2014 metų biudžeto patvirtinimo“ pakeitimo:

„1. Pakeisti Klaipėdos miesto savivaldybės tarybos 2014 m. vasario 13 d. sprendimą Nr. T2‑26 „Dėl Klaipėdos miesto savivaldybės 2014 metų biudžeto patvirtinimo:

1.1. pakeisti 1 punktą ir jį išdėstyti taip:

„1. Patvirtinti Klaipėdos miesto savivaldybės 2014 metų biudžetą – 403436,4 tūkst. litų prognozuojamų pajamų, 416323,4 tūkst. litų asignavimų (asignavimai viršija pajamas 12887,0 tūkst. litų), iš jų – 131506,7 tūkst. litų asignavimų iš specialios tikslinės dotacijos valstybinėms (valstybės perduotoms savivaldybėms) funkcijoms atlikti, mokinio krepšeliui finansuoti, valstybės investicijų programoje numatytoms kapitalo investicijoms finansuoti, savivaldybėms perduotoms įstaigoms išlaikyti, savivaldybių mokykloms (klasėms), turinčioms specialiųjų ugdymosi poreikio mokinių, finansuoti (1 ir 2 priedai).“;

1.2. pakeisti 2 punktą ir jį išdėstyti taip:

„2. Patvirtinti savivaldybės biudžeto asignavimus išlaidoms – 374739,0 tūkst. litų, iš jų darbo užmokesčiui – 164161,9 tūkst. litų, ir turtui įsigyti – 41584,4 tūkst. litų.“;

1.3. pakeisti 1 priedą „Klaipėdos miesto savivaldybės 2014 metų biudžetas“:

1.3.1. pakeisti dalies „Pajamos“ 1 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 1. | **MOKESČIAI (2+...+8)** | **227300,0** | “; |

1.3.2. pakeisti dalies „Pajamos“ 2 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 2. | Gyventojų pajamų mokestis | 178673,0 | “; |

1.3.3. pakeisti dalies „Pajamos“ 5 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 5. | Nekilnojamojo turto mokestis | 23300,0 | “; |

1.3.4. pakeisti dalies „Pajamos“ 9 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 9. | **DOTACIJOS (10+13)** | **133037,1** | “; |

1.3.5. pakeisti dalies „Pajamos“ 10 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 10. | **Europos Sąjungos finansinės paramos lėšos (11+12)** | **1530,4** | “; |

1.3.6. pakeisti dalies „Pajamos“ 12 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 12. | Kapitalui formuoti | 853,1 | “; |

1.3.7. pakeisti dalies „Pajamos“ 42 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 42. | **KITOS PAJAMOS (43+...+52)** | **37098,0** | “; |

1.3.8. pakeisti dalies „Pajamos“ 44 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 44. | Dividendai | 6062,6 | “; |

1.3.9. pakeisti dalies „Pajamos“ 57 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 57. | **Pajamos iš viso (1+9+42+53)** | **399235,1** | “; |

1.3.10. pakeisti dalies „Pajamos“ 59 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 59. | **Iš viso (57+58):** | **403436,4** | “; |

1.3.11. pakeisti dalies „Asignavimai“ 3 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 3. | **Savivaldybės administracija** | **39184,7** | **28142,4** | **13230,8** | **11042,3** | **10489,1** | “; |

1.3.12. pakeisti dalies „Asignavimai“ 38 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 38. | **Jaunimo politikos plėtros programa** (savivaldybės biudžeto lėšos) | **294,7** | **211,9** | **5,8** | **82,8** |  | “  ; |

1.3.13. pakeisti dalies „Asignavimai“ 40 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 40. | **Investicijų ir ekonomikos departamentas** | **31645,7** | **2576,4** | **31,7** | **29069,3** | **476,0** | “  ; |

1.3.14. pakeisti dalies „Asignavimai“ 54 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 54. | **Smulkiojo ir vidutinio verslo plėtros programa** | **2468,6** | **332,1** |  | **2136,5** |  | “  ; |

1.3.15. pakeisti dalies „Asignavimai“ 56 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 56. | Smulkiojo ir vidutinio verslo plėtros programa (savivaldybės biudžeto lėšos) | 524,1 | 332,1 |  | 192,0 |  | “  ; |

1.3.16. pakeisti dalies „Asignavimai“ 63 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 63. | **Susisiekimo sistemos priežiūros ir plėtros programa** | **9888,6** | **61,3** | **19,2** | **9827,3** | **0,8** | “  ; |

1.3.17. pakeisti dalies „Asignavimai“ 65 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 65. | Susisiekimo sistemos priežiūros ir plėtros programa (savivaldybės biudžeto lėšos) | 9750,4 | 61,3 | 19,2 | 9689,1 | 0,8 | “  ; |

1.3.18. pakeisti dalies „Asignavimai“ 79 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 79. | **Socialinės atskirties mažinimo programa** | **2906,2** | **10,9** | **4,1** | **2895,3** |  | “; |

1.3.19. pakeisti dalies „Asignavimai“ 81 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 81. | Socialinės atskirties mažinimo programa (savivaldybės biudžeto lėšos) | 2182,8 | 10,9 | 4,1 | 2171,9 |  | “  ; |

1.3.20. pakeisti dalies „Asignavimai“ 86 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 86. | **Miesto ūkio departamentas** | **78231,0** | **77624,2** | **813,0** | **606,8** | **7860,5** | “; |

1.3.21. pakeisti dalies „Asignavimai“ 92 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 92. | **Miesto infrastruktūros objektų priežiūros ir modernizavimo programa** | **32849,7** | **32624,5** | **813,0** | **225,2** | **5110,5** | “  ; |

1.3.22. pakeisti dalies „Asignavimai“ 94 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 94. | Miesto infrastruktūros objektų priežiūros ir modernizavimo programa (savivaldybės biudžeto lėšos) | 32730,0 | 32504,8 | 781,3 | 225,2 | 5110,5 | “  ; |

1.3.23. pakeisti dalies „Asignavimai“ 119 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 119. | **Socialinių reikalų departamentas** | **50931,9** | **50873,7** | **11073,4** | **58,2** | **11,0** | “; |

1.3.24. pakeisti dalies „Asignavimai“ 120 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 120. | **Socialinės atskirties mažinimo programa** | **46230,4** | **46225,4** | **8532,1** | **5,0** | **4,7** | “  ; |

1.3.25. pakeisti dalies „Asignavimai“ 122 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 122. | Socialinės atskirties mažinimo programa (savivaldybės biudžeto lėšos) | 25133,5 | 25131,5 | 5138,6 | 2,0 | 4,7 | “  ; |

1.3.26. pakeisti dalies „Asignavimai“ 142 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 142. | **Iš viso** | **416323,4** | **374739,0** | **164161,9** | **41584,4** | **19042,3** | “; |

1.4. pakeisti 2 priedą „Klaipėdos miesto savivaldybės 2014 metų biudžeto asignavimai pagal programas“:

1.4.1. pakeisti 4 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 4 | Smulkiojo ir vidutinio verslo plėtros programa | Investicijų ir ekonomikos departamentas | **2468,6** | **332,1** |  | **2136,5** | “  ; |

1.4.2. pakeisti 6 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 6. | Susisiekimo sistemos priežiūros ir plėtros programa | Savivaldybės administracija | 216,6 | 216,6 |  |  | “  ; |
| Investicijų ir ekonomikos departamentas | 9888,6 | 61,3 | 19,2 | 9827,3 |
| Miesto ūkio departamentas | 22109,9 | 21858,9 |  | 251,0 |
| Iš viso programai | **32215,1** | **22136,8** | **19,2** | **10078,3** |

1.4.3. pakeisti 7 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 7. | Miesto infrastruktūros objektų priežiūros ir modernizavimo programa | Savivaldybės administracija | 610,4 | 610,4 |  |  | “  ; |
| Investicijų ir ekonomikos departamentas | 1386,1 | 62,0 |  | 1324,1 |
| Miesto ūkio departamentas | 32849,7 | 32624,5 | 813,0 | 225,2 |
| Socialinių reikalų departamentas | 1,8 | 1,8 | 0,3 |  |
| Iš viso programai | **34848,0** | **33298,7** | **813,3** | **1549,3** |

1.4.4. pakeisti 9 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 9. | Jaunimo politikos plėtros programa | Savivaldybės administracija | **294,7** | **211,9** | **5,8** | **82,8** | “  ; |

1.4.5. pakeisti 12 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 12. | Socialinės atskirties mažinimo programa | Savivaldybės administracija | 300,0 |  |  | 300,0 | “  ; |
| Investicijų ir ekonomikos departamentas | 2906,2 | 10,9 | 4,1 | 2895,3 |
| Miesto ūkio departamentas | 137,3 | 107,3 |  | 30,0 |
| Socialinių reikalų departamentas | 46230,4 | 46225,4 | 8532,1 | 5,0 |
| Iš viso programai | **49573,9** | **46343,6** | **8536,2** | **3230,3** |

1.4.6. pakeisti 14 punktą ir jį išdėstyti taip:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| „ | 14. | **Iš viso:** |  | **416323,4** | **374739,0** | **164161,9** | **41584,4** | “. |

2. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto svetainėje.“

BALSUOTA: už – 25, prieš – 0, susilaikė – 1.

6. SVARSTYTA. Klaipėdos miesto savivaldybės tarybos 2014 m. vasario 13 d. sprendimo Nr. T2-27 „Dėl Klaipėdos miesto savivaldybės privatizavimo fondo 2014 metų sąmatos patvirtinimo“ pakeitimas.

Pranešėja – A. Špučienė, Finansų ir turto departamento direktorė. Siūlo pakeisti Klaipėdos miesto savivaldybės tarybos 2014 m. vasario 13 d. sprendimu Nr. T2-27 „Dėl Klaipėdos miesto savivaldybės privatizavimo fondo 2014 metų sąmatos patvirtinimo“ patvirtintą Klaipėdos miesto savivaldybės privatizavimo fondo 2014 metų sąmatą, siekiant patikslinti Privatizavimo fondo pajamų ir išlaidų planą. Teikiamo projekto tikslas – racionaliai panaudoti gautas papildomas Savivaldybės privatizavimo fondo lėšas. Projekto uždavinys – paskirstyti papildomai gautas lėšas asignavimų valdytojo programos naujai priemonei vykdyti pagal Klaipėdos miesto savivaldybės tarybos patvirtinto Klaipėdos miesto savivaldybės privatizavimo fondo lėšų naudojimo tvarkos aprašo 3.3 punktą.

V. Bernotas sako, kad šiais metais privatizavimas vyksta gerai, todėl yra galimybė paskirstyti lėšas.

V. Lupeika klausia ar privatizavimo fondo lėšomis galima prisidėti prie Tilto statybos.

A. Špučienė sako, kad privatizavimo fondo lėšos skirstomos pagal patvirtintus nuostatus (turtui įsigyti).

A. Barbšys stebisi, kad didžioji dalis privatizavimo fondo lėšų eina į KEPA savininko kapitalo didinimą.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto savivaldybės tarybos 2014 m. vasario 13 d. sprendimo Nr. T2-27 „Dėl Klaipėdos miesto savivaldybės privatizavimo fondo 2014 metų sąmatos patvirtinimo“ pakeitimo:

„1. Pakeisti Klaipėdos miesto savivaldybės privatizavimo fondo 2014 metų sąmatą, patvirtintą Klaipėdos miesto savivaldybės tarybos 2014 m. vasario 13 d. sprendimu Nr. T2-27 „Dėl Klaipėdos miesto savivaldybės privatizavimo fondo 2014 metų sąmatos patvirtinimo“, ir ją išdėstyti nauja redakcija (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 2, susilaikė – 2.

PERTRAUKA

7. SVARSTYTA. Senamiesčio centrinės dalies ir turgavietės detaliojo plano koncepcijos patvirtinimas.

Pranešėja – E. Pilibaitienė, Projektų atrankos ir analizės poskyrio vedėja. Sako, kad sprendimo projektas parengtas detaliojo planavimo rengėjos UAB „TAEM Urbanistai“ 2014 m. liepos 21 d. prašymu Nr. 14-1243. Detaliojo planavimo tikslai – planuoti eismo organizavimą, pėsčiųjų gatves ir suformuoti žemės sklypus visuomeninės paskirties, bendro naudojimo, infrastruktūros ir rekreacinėms teritorijoms, nustatyti reglamentus ir naudojimo sąlygas, naujus pėsčiųjų bei dviračių takus, apželdinimą.

Patvirtinus detaliojo plano koncepciją galės būti atliekami kiti detaliojo plano rengimo etapo darbai – sprendinių konkretizavimas. Apie koncepcijos patvirtinimą bus informuota visuomenė.

Sprendimo projekto rengimo metu buvo parengtas SPAV apimties nustatymo dokumentas, kurio kokybei pastabų neturėjo ir pritarė vertinimo subjektai: LR Aplinkos ministerijos Klaipėdos regiono aplinkos apsaugos departamentas, Valstybinė saugomų teritorijų tarnyba prie aplinkos ministerijos, Kultūros paveldo departamento prie kultūros ministerijos Klaipėdos teritorinis padalinys, Klaipėdos visuomenės sveikatos centras, Klaipėdos miesto savivaldybės administracija.

Buvo parengtas SPAV ataskaitos dokumentas ir pateiktas viešam svarstymui. Viešas svarstymas dėl SPAV ataskaitos ir koncepcijos įvyko 2012 m. lapkričio 6 d.

SPAV ataskaitos dokumentui pritarė vertinimo subjektai: Kultūros paveldo departamentas prie kultūros ministerijos, Valstybinė saugomų teritorijų tarnyba prie aplinkos ministerijos, LR Aplinkos ministerijos Klaipėdos regiono aplinkos apsaugos departamentas, Klaipėdos visuomenės sveikatos centras, Klaipėdos miesto savivaldybės administracija.

Informuoja, kad Teritorijų planavimo komitetas koncepcijai pritarė su pastabomis: brėžinyje D (2-1) kategoriją aprašyti pagal Bendrojo plano „Miesto teritorijų funkcinių prioritetų brėžinį“. Ruošiant detaliojo plano sprendinius nurodyti: prie Kulių vartų gatvės didinti infrastruktūros teritoriją skvero sąskaita. Tiltų gatvėje numatyti dviračių takus, nenurodant konkrečiai trasos vietos. Palikti tai spręsti techniniame projekte.

E. Pilibaitienė kalba, kad detaliojo plano rengėjai jau atsižvelgė į pirmą pastabą ir eismo organizavimo schemoje pataisė gatvės kategoriją. Likusios pastabos bus apsvarstytos detaliojo plano sprendinių konkretizavimo stadijoje. Detaliojo plano pagrindinis akcentas – transporto schema, transporto organizavimas.

A. Barbšys klausia, ar Grįžgatvio, Kulių vartų g. gyventojai žino, kad į jų kiemą tam, kad įvažiuoti (nuo Taikos pr.) reikės apvažiuoti 1-2 km.

K. Macijauskas primena, kad yra Bendrojo plano sprendinys uždaryti Tiltų gatvę ir reikės įvykdyti tam tikrus sprendinius, pastatyti tiltą. Įvažiavimai į kiemus bus išspręsti.

S. Motieka UAB „TAEM Urbanistai“ atstovas komentuoja, kad sprendiniai aptarti Saugaus eismo komisijoje ir jie tenkina bendrojo plano reikalavimus, Savivaldybę, transportininkus, Kultūros paveldo departamentą.

A. Barbšys sako, kad Senojo turgaus teritorija dalinama į 3 skirtingas teritorijas. Klausia, ar tai reiškia, kad jau dabar siūlomi pakeitimai Senajam turgui ir dalis pastatų lieka už paslaugų teikimo ribų.

E. Pilibaitienė sako, kad šiuo metu prie Senojo turgaus yra aikštė, tad norima aptverti turgų, kad aikštėje būtų galia organizuoti renginius, muges, parodas, o švenčių dienomis mašinų parkavimas būtų negalimas.

L. Petraitienė klausia, kas priėmė sprendimą uždaryti eismą Tiltų gatve.

E. Pilibaitienė primena, kad tai numatyta Bendrojo plano sprendiniuose.

R. Staševičiūtė sako, kad nebus kiemų, gatvių, prie kurių nebus galima privažiuoti. Tai užtikrina visos projektavimo normos, techniniai reglamentai ir t.t.

A. Barbšys galvoja, kad pateiktoje koncepcijoje gyventojai pamiršti. Siūlo pagalvoti, kad į senamiestį turės patekti ne tik gyventojai, bet ir klientai. Prašo frakcijos vardu 5 minučių pertraukos.

V. Grubliauskas kalba, kad koncepcijos svarstyme dalyvavo daug institucijų, daug kartų buvo rinktasi Kultūros paveldo departamente, komisijose ir toks koncepcijos sprendimas priimtas po išsamių diskusijų.

A. Šulcas sako, kad diskusijoje Kultūros paveldo departamentas šią koncepciją ypač nagrinėjo. A. Šulcas mano, kad tranzitinis transportas aplenkti senamiestį galės tik po to, kai bus pastatytas Bastiono tiltas – apie kurį svajojama daug metų. Priėmus sprendimą bus pradėti realūs žingsniai senos klaipėdiečių svajonės išsipildymui. Po koncepcijos patvirtinimo bus tvirtinami detalieji planai, techniniai projektai, darbo projektai. Siūlo pritarti sprendimo projektui.

L.Petraitienė klausia, kada bus atnaujintas bendrasis planas ir ar liks jame ši koncepcija. Sako, kad susilaikys nuo sprendimo priėmimo.

V. Grubliauskas informuoja, kad naujasis Bendrasis planas bus tvirtinamas 2017 metais.

R. Taraškevičius siūlo nutraukti diskusiją.

V. Grubliauskas klausia ar reikėtų balsuoti dėl pastabų.

R. Staševičiūtė galvoja, kad reikia balsuoti už pirmą pastabą.

Bendru sutarimu pritarta Teritorijų planavimo komiteto pastabai (brėžinyje D (2-1) kategoriją aprašyti pagal Bendrojo plano „Miesto teritorijų funkcinių prioritetų brėžinį“).

Pertrauka 5 minučių.

A. Barbšys sako, kad siūlomas transporto eismo pakeitimas nepadės atgaivinti senamiesčio, bet jį žlugdys, Senojo turgaus teritorija sumažėja kelis kartus. Prašo atidėti klausimą.

Kad atidėti klausimą „už“ balsavo 6 Tarybos nariai.

NUSPRĘSTA. Pritarti pateiktam sprendimo projektui (su pakeitimu). Priimti sprendimą dėl Senamiesčio centrinės dalies ir turgavietės detaliojo plano koncepcijos patvirtinimo:

„1. Patvirtinti senamiesčio centrinės dalies ir turgavietės detaliojo plano koncepciją (pridedama – koncepcijos brėžinys, eismo organizavimo schema ir aiškinamasis raštas).

2. Skelbti šį sprendimą Klaipėdos miesto savivaldybės interneto svetainėje.

Šis sprendimas gali būti skundžiamas ikiteismine tvarka Valstybinei teritorijų planavimo ir statybos inspekcijai prie Aplinkos ministerijos.“

BALSUOTA: už – 18, prieš – 2, susilaikė – 5.

8. SVARSTYTA. Žemės sklypo Bangųg. 7, Gluosnių g. 8 ir juos supančio aplinkos detaliojo plano sprendinių keitimo teritorijos daliai prie Bangų gatvės detaliojo plano koncepcijos patvirtinimas.

Pranešėja – K. Jakienė, Urbanistikos skyriaus vyr. specialistė. Sako, kad sprendimo projektas parengtas detaliojo plano rengėjo UAB „SBTF“ 2013 m. sausio 15 d. prašymu (registracijos Nr. 01-15) ir 2013 m. sausio 24 d. prašymo patikslinimu.

Planavimo tikslai - detalizuojant Klaipėdos miesto bendrojo plano sprendinius, patvirtintus Klaipėdos miesto savivaldybės tarybos 2007 m. balandžio 5 d. sprendimu Nr. T2-110, pakeisti Klaipėdos miesto savivaldybės tarybos 2004 m. rugsėjo 30 d. sprendimu Nr. 1-355 patvirtintame žemės sklypų Bangų g. 7, Gluosnių g. 8 ir juos supančios aplinkos detaliajame plane nustatytų susisiekimo komunikacijų organizavimą, servitutų zonas, statinių statybos zonas bei žemės sklypų ribas, nekeičiant žemės sklypo Bangų g. 7 ploto, užstatymo tankumo, intensyvumo, pastatų aukščio; suformuoti žemės sklypų juostas komunikaciniams koridoriams ir susisiekimo komunikacijoms įrengti, inžinerinės ir miesto infrastruktūros plėtrai; nustatyti žemės sklypus (jų dalis), būtinus paimti visuomenės poreikiams; nagrinėti planuojamų žemės sklypų poreikiams automobilių stovėjimo vietų įrengimo galimybę planuojamoje teritorijos ribose.

Planavimo eigojebuvoatlikta esamos būklės analizė, planuojamų sprendinių atitikimas galiojantiems teritorijų planavimo dokumentams, SPAV atranka. Planavimo organizatorius 2014-04-29 raštu Nr. (4.36.)-R2-1454 priėmė sprendimą, kad detaliojo plano strateginio pasekmių aplinkai vertinimas nebus atliekamas. Nagrinėti 2 galimi transporto eismo organizavimo scenarijai (alternatyvos) Klaipėdos miesto centrinėje dalyje: su nauju Bastionų gatvės tiltu ir be jo (paliekant esamą būklę) tarp Taikos pr.-Sausio 15-os g. ir H. Manto-Liepų g. sankryžų. Planavimo organizatoriaus pasirinkta, 1 alternatyva su nauju Bastionų gatvės tiltu, įvertinus visus specialistų bei ekonominius argumentus – kaip labiausiai atitinkantis Klaipėdos miesto bendrojo plano sprendinius. Bastionų gatvė (arba Baltikalnio gatvės tęsinys iki Danės g.) su transporto tiltu per Danės upę yra vienas iš prioritetinių infrastruktūros objektų miesto susisiekimo sistemoje, kuris sprendžia miesto centrinės dalies bei senamiesčio susisiekimo poreikius, tiesiogiai sprendžia Klaipėdos senamiesčio apsaugą nuo neigiamo transporto poveikio, kuris įvardijamas kaip transporto eismas bei automobilių parkavimas.

L. Petraitienė teiraujasi, iš kokių lėšų bus griaunamas pastatas Bangų gatvėje.

S. Stripinienė sako, kad šiuo sprendimu siūloma pritarti koncepcijai.

J. Simonavičiūtė sako, kad koncepcija nuo detaliojo plano skiriasi, todėl dabar sunku atsakyti, kas kokius darbus atliks. Pagal įstatymu nustatytas procedūras tas, kas įrengs gatvę, turės prievolę paimti visuomenės poreikiams reikalingą žemę ir pastatus. Mano, kad kreiptis reikės į struktūrinę paramą, kad projektas galėtų būti vystomas tikslinės integruotos teritorijos lėšomis.

A. Barbšys primena, kad ankstesniame sprendime buvo numatyta per Jono kalnelį „praeinanti gatvė, kuri išeina į tiltą“. To nebeliko. Sako, kad susilaikys balsuojant.

J. Šeršniov mano, kad reikia pritarti koncepcijai, nes miestui reikia tilto.

D. Kerekeš informuoja, kad sprendimo projekto preambulėje yra techninė klaida ir siūlo vietoje „Lietuvos Respublikos teritorijų planavimo įstatymo 26 straipsnio 4 dalimi“ įrašyti „Lietuvos Respublikos teritorijų planavimo įstatymo pakeitimo įstatymo 3 straipsnio 1 dalimi“.

NUSPRĘSTA. Pritarti pateiktam sprendimo projektui (su pakeitimu). Priimti sprendimą dėl Žemės sklypo Bangųg. 7, Gluosnių g. 8 ir juos supančio aplinkos detaliojo plano sprendinių keitimo teritorijos daliai prie Bangų gatvės detaliojo plano koncepcijos patvirtinimo:

„Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos teritorijų planavimo įstatymo pakeitimo įstatymo 3 straipsnio 1 dalimi, Klaipėdos miesto savivaldybės taryba nusprendžia:

1. Patvirtinti žemės sklypo Bangų g. 7, Gluosnių g. 8 ir juos supančios aplinkos detaliojo plano, patvirtinto Klaipėdos miesto savivaldybės tarybos 2004 m. rugsėjo 30 d. sprendimu Nr. 1‑355 „Dėl žemės sklypo Bangų g. 7, Gluosnių g. 8 ir juos supančios aplinkos detaliojo plano patvirtinimo“, sprendinių keitimo teritorijos daliai prie Bangų gatvės detaliojo plano koncepciją (pridedama – brėžinys ir aiškinamasis raštas).

2. Skelbti šį sprendimą Klaipėdos miesto savivaldybės interneto svetainėje.

Šis sprendimas gali būti skundžiamas ikiteismine tvarka Valstybinei teritorijų planavimo ir statybos inspekcijai prie Aplinkos ministerijos per vieną mėnesį nuo sprendimo paskelbimo dienos.“

BALSUOTA: už – 21, prieš – 0, susilaikė – 5.

9. SVARSTYTA. Pavadinimų gatvėms suteikimas.

Pranešėjas – V. Nausėda, Geodezijos ir GIS skyriaus vedėjas. Sako, kad siekiant tinkamai vykdyti Lietuvos Respublikos vietos savivaldos įstatymo nuostatas, pavestas savivaldybei, jog gatvių pavadinimų suteikimas ir jų keitimas yra išimtinė savivaldybės tarybos kompetencija. Vadovaujantis Lietuvos Respublikos teritorijos administracinių vienetų ir jų ribų įstatymo bei jį įgyvendinamųjų teisės aktų nuostatomis reikalingas tarybos sprendimas dėl gatvių ašinių linijų pertvarkymo. Būtina suteikti naujus Mildos, Urbikių ir Ievų gatvių pavadinimus, kad galima būtų suteikti adresus detaliaisiais planais suplanuotiems sklypams.

NUSPRĘSTA. Pritarti pateiktam sprendimo projektui. Priimti sprendimą dėl pavadinimų gatvėms suteikimo:

„1.Suteikti Klaipėdos miesto savivaldybės administracijos direktoriaus 2014 m. kovo 17 d. įsakymu Nr. AD1-768 „Dėl žemės sklypo buvusiame Tauralaukio kaime, kadastrinis Nr. 2101/0039:379, Klaipėdoje, detaliojo plano patvirtinimo“ patvirtintu detaliuoju planu suplanuotai gatvei, pažymėtai taškais Nr. 1–2, pavadinimą – Mildos g. (1 priedas).

2. Suteikti Klaipėdos miesto savivaldybės administracijos direktoriaus 2014 m. kovo 28 d. įsakymu Nr. AD1-917 „Dėl žemės sklypų buvusiame Barškių kaime, kadastriniai Nr. 2101/0036:168, 2101/0036:60, Klaipėdoje, detaliojo plano patvirtinimo“ patvirtintu detaliuoju planu suplanuotai gatvei, pažymėtai taškais Nr. 1–2, pavadinimą – Urbikių g. (2 priedas).

3. Suteikti Klaipėdos miesto savivaldybės administracijos direktoriaus 2012 m. rugsėjo 3 d. įsakymu Nr. AD1-2052 „Dėl žemės sklypų grupės Klaipėdos mieste, plano, prilyginamo detaliojo teritorijų planavimo dokumentui, patvirtinimo“ patvirtintu detaliuoju planu suplanuotai gatvei, pažymėtai taškais Nr. 1–2–3–4–5, pavadinimą – Ievų g. (3 priedas).

4. Įpareigoti Klaipėdos miesto savivaldybės administracijos direktorių organizuoti gatvių pavadinimų lentelių gamybą.

5. Skelbti visą sprendimo tekstą Klaipėdos miesto savivaldybės interneto svetainėje.

Šis sprendimas gali būti skundžiamas Klaipėdos apygardos administraciniam teismui Lietuvos Respublikos administracinių bylų teisenos įstatymo nustatyta tvarka.“

BALSUOTA: už – 24, prieš – 0, susilaikė – 0.

10. SVARSTYTA. Klasių ir priešmokyklinio ugdymo grupių skaičiaus Klaipėdos miesto savivaldybės švietimo įstaigose 2014–2015 mokslo metams nustatymas.

Pranešėja – L. Prižgintienė, Švietimo skyriaus vedėja. Sako, kad sprendimo projekto esmė – kiekvienais mokslo metais LR Švietimo ir mokslo ministro nustatyta tvarka turi būti nustatomas savivaldybės bendrojo ugdymo klasių ir priešmokyklinio ugdymo grupių skaičius.

NUSPRĘSTA. Pritarti pateiktam sprendimo projektui. Priimti sprendimą dėl Klasių ir priešmokyklinio ugdymo grupių skaičiaus Klaipėdos miesto savivaldybės švietimo įstaigose 2014–2015 mokslo metams nustatymo:

„1.Nustatyti klasių ir priešmokyklinio ugdymo grupių skaičių Klaipėdos miesto savivaldybės švietimo įstaigose 2014–2015 mokslo metams (priedas).

2.Pripažinti netekusiu galios Klaipėdos miesto savivaldybės tarybos 2014 m. kovo 27 d. sprendimą Nr. T2-52 „Dėl klasių ir priešmokyklinio ugdymo grupių skaičiaus bei mokinių (vaikų) skaičiaus vidurkio savivaldybės švietimo įstaigose 2014–2015 mokslo metams nustatymo“.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaikė – 2.

11. SVARSTYTA. UAB „REGSEDA“ atleidimo nuo žemės nuomos mokesčio mokėjimas.

Pranešėja – J. Uptienė, Mokesčių skyriaus vedėja. Informuoja, kad UAB ,,REGSEDA“ Klaipėdos miesto savivaldybės tarybai pateikė prašymą dėl socialinėms neįgaliųjų reikmėms orientuotai veiklai nuomojamos valstybinės žemės nuomos mokesčio atleidimo už 2,9104 ha žemės sklypo plotą, esantį adresu Šviesos g. 3,5,15, Klaipėdoje.

NUSPRĘSTA. Pritarti pateiktam sprendimo projektui. Priimti sprendimą dėl UAB „REGSEDA“ atleidimo nuo žemės nuomos mokesčio mokėjimo:

atleisti UAB „REGSEDA“ (kodas 140109752) nuo 2014 metų žemės nuomos mokesčio – 31144,00 Lt mokėjimo savivaldybės biudžeto sąskaita už valstybinės žemės sklypus, esančius adresais: Šviesos g. 3, 5, 15, Klaipėdoje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 25, prieš – 0, susilaikė – 0.

12. SVARSTYTA. Atleidimas nuo nekilnojamojo turto mokesčio mokėjimo.

Pranešėja – J. Uptienė, Mokesčių skyriaus vedėja. Siūlo vadovaujantis Klaipėdos miesto savivaldybės tarybos sprendimu patvirtintu NTM lengvatų teikimo tvarkos aprašu ir jame nustatytais reikalavimais, priimti sprendimą dėl NTM lengvatos suteikimo juridiniam asmeniui ir suteikti savivaldybės biudžeto sąskaita nekilnojamojo turto mokesčio lengvatą UAB „TARAVOS ANIKĖ“, vykdančią lauko kavinės veiklą, adresu Sukilėlių g. 8, Klaipėdoje.

NUSPRĘSTA. Pritarti pateiktam sprendimo projektui. Priimti sprendimą dėl atleidimo nuo nekilnojamojo turto mokesčio mokėjimo:

„atleisti UAB „TARAVOS ANIKĖ“ (kodas 140537532), vykdančią lauko kavinės veiklą Klaipėdos miesto istorinėje dalyje, adresu: Sukilėlių g. 8, Klaipėda, nuo 2013 metų nekilnojamojo turto mokesčio 50 proc. apskaičiuotos sumos – 2684 Lt mokėjimo savivaldybės biudžeto sąskaita.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.“

BALSUOTA: už – 22, prieš – 1, susilaikė – 2.

13. SVARSTYTA. Klaipėdos miesto savivaldybės tarybos 2012 m. vasario 28 d. sprendimo Nr. T2-65 „Dėl Klaipėdos miesto savivaldybės administracijos direktoriaus pavadavimo“ pakeitimas.

Pranešėja – J. Grigaitienė, Personalo skyriaus vedėja. Informuoja, kad LR Vietos savivaldos įstatymo 16 str. 2 dalies 9 punkte nurodoma, kad savivaldybės tarybos išimtinė kompetencija yra sprendimų dėl savivaldybės administracijos direktoriaus pavadavimo priėmimas. 2013 m. gruodžio 31 d. atsistatydinus Klaipėdos miesto savivaldybės administracijos direktoriaus pavaduotojui Viačeslavui Karmanovui ir 2014 m. sausio 2 d. į Klaipėdos miesto savivaldybės administracijos direktoriaus pavaduotojo pareigas paskyrus Aleksandrą Michailovą, parengtas sprendimo projektas dėl Klaipėdos miesto savivaldybės administracijos direktoriaus pavadavimo.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto savivaldybės tarybos 2012 m. vasario 28 d. sprendimo Nr. T2-65 „Dėl Klaipėdos miesto savivaldybės administracijos direktoriaus pavadavimo“ pakeitimo:

„pakeisti Klaipėdos miesto savivaldybės tarybos 2012 m. vasario 28 d. sprendimą Nr. T2-65 „Dėl Klaipėdos miesto savivaldybės administracijos direktoriaus pavadavimo“:

1. pakeisti 1 punktą ir jį išdėstyti taip:

„1. Pavesti Klaipėdos miesto savivaldybės administracijos direktoriaus pavaduotojui Aleksandrui Michailovui (Aleksandr Michailov) pavaduoti Klaipėdos miesto savivaldybės administracijos direktorių, jam negalint eiti pareigų.“;

2. pakeisti 2 punktą ir jį išdėstyti taip:

„2. Pavesti Klaipėdos miesto savivaldybės administracijos direktoriaus pavaduotojai Alinai Velykienei pavaduoti Klaipėdos miesto savivaldybės administracijos direktorių, jam ir Klaipėdos miesto savivaldybės administracijos direktoriaus pavaduotojui Aleksandrui Michailovui negalint eiti pareigų.“

BALSUOTA: už – 25, prieš – 0, susilaikė – 0.

14. SVARSTYTA. Klaipėdos miesto savivaldybės tarybos 2001 m. rugsėjo 20 d. sprendimo Nr. 223 „Dėl Savivaldybės tarybos veiklos reglamento patvirtinimo“ pakeitimas.

Pranešėjas – A. Kačalinas, Teisės skyriaus vedėjas. Primena, kad klausimas buvo pristatytas visuose komitetuose, vėliau visos pastabos buvo apibendrintos Tarybos nuolatinėje komisijoje reglamentui rengti bei koreguoti. Pastabas apibendrino ir administracijos direktorė.

A. Grublys sako, kad dauguma komitetų numatė ataskaitų pateikimo datą spalio 1 diena, tačiau Nuolatinė komisija reglamentui rengti bei koreguoti paliko lapkričio 1 dieną. Siūlo šiandien 191 punkto nekeisti, o pakeisti tada, kai bus įvykdytas šiandien priimtas protokolinis pavedimas dėl konsoliduotųjų atskaitų pateikimo.

V. Grubliauskas sako, kad protokoliniame pavedime nurodomas sprendimo projekto ruošimo principas.

A. Kačalinas sako, kad negalima nekeisti 191 punkto, nes dabar ataskaitų pateikimo terminas - liepos 1 diena. Belieka apsispręsti kurią datą įrašyti. Nuolatinė komisija reglamentui rengti ir koreguoti nusprendė, kad ataskaitų pateikimo terminas - lapkričio 1 diena.

A. Barbšys sako, kad galima konsoliduotas ataskaitas pateikti anksčiau nei lapkričio 1 diena, nes dauguma komitetų tam pritarė. Siūlo, kad pakeisti datą iš lapkričio 1 dienos į spalio 1 dieną.

R. Taraškevičius klausia, ar išbraukta 55 punkto antra pastraipa.

A. Kačalinas patikino, kad 55 punkto antra pastraipa išbraukta.

Bendru sutarimu pritarta, kad pakeisti datą dėl konsoliduotųjų ataskaitų pateikimo ir vietoje „lapkričio 1 diena“ parašyti „spalio 1 diena“. Bendru sutarimu pritarta pastabai.

NUSPRĘSTA. Pritarti pateiktam sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2001 m. rugsėjo 20 d. sprendimo Nr. 223 „Dėl Savivaldybės tarybos veiklos reglamento patvirtinimo“ pakeitimo:

„1.Pakeisti Klaipėdos miesto savivaldybės tarybos veiklos reglamentą, patvirtintą Klaipėdos miesto savivaldybės tarybos 2001 m. rugsėjo 20 d. sprendimu Nr. 223 „Dėl Savivaldybės tarybos veiklos reglamento patvirtinimo“:

* 1. pakeisti 13 punktą ir jį išdėstyti taip:

„13. Apie Savivaldybės tarybos posėdžio laiką, svarstyti parengtus ir Reglamento nustatyta tvarka įregistruotus klausimus kartu su sprendimų projektais meras, o kai jo nėra – mero pavaduotojas, einantis mero pareigas, arba įgaliojimus iš 11 išrinktų tarybos narių raštu gavęs tarybos narys ne vėliau kaip prieš 3 darbo dienas iki posėdžio pradžios elektroniniu paštu praneša visiems tarybos nariams, seniūnaičiui (kai svarstomi klausimai yra susiję su jo atstovaujama gyvenamosios vietovės bendruomene) ir vietos gyventojų apklausos iniciatyvinės grupės atstovui (atstovams), kai svarstomi vietos gyventojų apklausos rezultatai ar klausimai dėl vietos gyventojų apklausai pateikto (pateiktų) klausimo (klausimų). Gyventojams šiame punkte nurodyta informacija ne vėliau kaip prieš 3 darbo dienas iki posėdžio pradžios turi būti paskelbiama savivaldybės interneto svetainėje.“;

* 1. pakeisti 17.14 papunktį ir jį išdėstyti taip:

„17.14. sprendimų projektuose turi būti nurodyti projektų teikėjai. Sprendimų projektai bei priedai, teikiami Savivaldybės tarybai svarstyti, privalo būti teikėjo pasirašyti, juose neturi būti taisymų. Prie sprendimo projekto pridedamas aiškinamasis raštas. Jame nurodomi sprendimo projekto tikslai ir uždaviniai, jo parengimo priežastys ir išdėstyta problemos esmė, šiuo metu galiojantis teisinis reglamentavimas, galimos teigiamos ir neigiamos pasekmės priėmus siūlomą Savivaldybės tarybos sprendimo projektą, numatomo teisinio reguliavimo poveikio (įskaitant poveikio korupcijos mastui) vertinimo rezultatai (kai toks vertinimas buvo atliekamas), kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą Savivaldybės tarybos sprendimo projektą, prireikus pridėti reikiami skaičiavimai, išlaidų sąmatos bei finansavimo šaltiniai. Sprendimo projekto aiškinamojo rašto formą tvirtina Savivaldybės administracijos direktorius. Sprendimų projektuose, prireikus, turi būti nurodytos priemonės ir pavedimai, vykdytojai ir įvykdymo terminai bei lėšų, reikalingų sprendimui įgyvendinti, poreikis. Prie sprendimo projekto, kuriuo keičiamas ar papildomas galiojantis Savivaldybės tarybos sprendimas, turi būti pridedamas sprendimo projekto lyginamasis variantas;“;

* 1. papildyti 181 punktu:

„181. Tais atvejais, kai teisės akto projektui parengti reikalingos specialios ir (ar) mokslinės žinios, išsami esamos padėties ir (ar) užsienio šalių praktikos analizė ir šių žinių ir (ar) gebėjimų neturi ir (ar) reikiamos analizės atlikti negali teisės akto projekto rengimą inicijuojantis subjektas, gali būti sudaroma darbo grupė (komisija) teisės akto projektui rengti. Darbo grupė (komisija) teisės akto projektui rengti gali būti sudaroma Savivaldybės tarybos sprendimu, mero (mero pavaduotojo) potvarkiu, Savivaldybės administracijos direktoriaus ir kitų iš savivaldybės biudžeto išlaikomų įstaigų vadovų įsakymais.

Jeigu darbo grupės (komisijos) nariui už darbą bus atlyginama, tai nurodoma teisės akte, kuriuo sudaroma darbo grupė (komisija). Šis atlyginimas apskaičiuojamas pagal skelbiamą VMDU dydį, taikant koeficientą 1 (vienas) ir atsižvelgiant į faktiškai dirbtą laiką, kuris fiksuojamas darbo laiko apskaitos žiniaraštyje.

Darbo grupės (komisijos) sekretorius sudaro posėdyje dalyvavusių darbo grupės (komisijos) narių darbo laiko apskaitos žiniaraštį, kuriame nurodo dalyvavusių posėdyje darbo grupės (komisijos) narių vardus ir pavardes, asmens kodus, socialinio draudimo pažymėjimų numerius, atsiskaitomųjų bankų sąskaitų numerius bei kiekvieno nario dalyvavimo posėdyje laiką. Žiniaraštį pasirašo posėdžio pirmininkas ir sekretorius.

Pasibaigus mėnesiui posėdžio sekretorius žiniaraštį perduoda Savivaldybės administracijai arba įstaigai, inicijavusiai darbo grupės sudarymą, kuri ne vėliau kaip per 5 darbo dienas nuo einamojo mėnesio pradžios teisės aktų nustatyta tvarka apskaičiuoja mokėtiną sumą ir perveda ją į darbo grupės (komisijos) nario sąskaitą banke.

Už darbą darbo grupėje (komisijoje) teisės aktų projektams rengti sumokama iš įstaigos, inicijavusios darbo grupės (komisijos) sudarymą, asignavimų.“;

* 1. papildyti 82 punktą antrąja pastraipa:

„Paprasta rašytine forma pasirašyti Savivaldybės tarybos sprendimai ir išspausdinti elektroniniu parašu pasirašytų sprendimų egzemplioriai saugomi Savivaldybės administracijos direktoriaus nustatyta tvarka.“;

* 1. pakeisti 115 punktą ir jį išdėstyti taip:

„115. Merui, mero pavaduotojams netaikomos Darbo kodekso nuostatos, išskyrus nuostatas, reglamentuojančias darbo ir poilsio laiką, atostogas, nurodytas Vietos savivaldos įstatyme, materialinę atsakomybę, darbuotojų saugą ir sveikatą.“;

* 1. papildyti 1231 punktu:

„1231. Savivaldybės administracijos direktoriaus pasirašomų įsakymų ir sutarčių rengimo tvarką, numatomo teisinio reguliavimo poveikio (įskaitant poveikio korupcijos mastui) vertinimo rezultatų pateikimo tvarką nustato Savivaldybės administracijos direktorius.“;

* 1. pripažinti netekusiu galios 125.9 papunktį;
  2. pakeisti 125.13 papunktį ir jį išdėstyti taip:

„125.13. gali siūlyti Savivaldybės tarybai pavesti savivaldybės kontrolieriui (Savivaldybės kontrolės ir audito tarnybai) atlikti veiklos plane nenumatytą Savivaldybės administracijos, savivaldybės administravimo subjektų ar savivaldybės kontroliuojamų įmonių finansinį ir veiklos auditą. Mero siūlymas atlikti veiklos plane nenumatytą auditą suformuluojamas Savivaldybės tarybos sprendimo projekte, kurį meras teikia svarstyti Savivaldybės tarybai. Priima savivaldybės kontrolieriaus (Savivaldybės kontrolės ir audito tarnybos) pateiktas audito ataskaitas ir išvadas dėl atlikto finansinio ir veiklos audito rezultatų, prireikus organizuoja šių ataskaitų ir išvadų svarstymą komitetų ir Savivaldybės tarybos posėdžiuose.“;

* 1. pakeisti 133 punktą ir jį išdėstyti taip:

„133. Mero pavaduotojas atlieka Savivaldybės tarybos nustatytas funkcijas ir mero pavedimus. Kai meras negali eiti pareigų, mero pavaduotojas atlieka visas jo pareigas, išskyrus Reglamento 125.4, 125.5, 125.10, 125.11 papunkčiuose numatytus įgaliojimus. Mero pavadavimas jam vykstant į komandiruotę, dėl ligos ar kitų svarbių priežasčių įforminamas mero potvarkiu.“;

* 1. pakeisti 148 punktą ir jį išdėstyti taip:

„148. Savivaldybės kontrolierius kiekvienais metais iki liepos 15 dienos rengia ir teikia Savivaldybės tarybai išvadą dėl pateikto savivaldybės konsoliduotųjų ataskaitų rinkinio, savivaldybės biudžeto ir turto naudojimo.“;

* 1. pripažinti netekusiu galios 150 punktą;
  2. papildyti 159 punktą ir jį išdėstyti taip:

„159. Posėdžiai protokoluojami. Protokolai saugomi sekretoriate. Posėdžiai įrašomi į kompiuterines laikmenas. Įrašai saugomi 1 metus. Už įrašų saugojimą ir duomenų bazę atsakinga Savivaldybės administracija. Pasirašyti protokolai publikuojami savivaldybės interneto svetainėje.“;

* 1. papildyti 175.13 papunkčiu:

„175.13. svarsto ir teikia pasiūlymus dėl Privatizavimo ir Aplinkos apsaugos rėmimo specialiosios programų lėšų panaudojimo.“;

* 1. papildyti 176 punktą ir jį išdėstyti taip:

„176. Savivaldybės taryba savo įgaliojimų laikui sudaro Administracinę komisiją ir Etikos komisiją. Savivaldybės taryba šių komisijų pirmininkus mero teikimu skiria iš tarybos narių. Jeigu yra paskelbta Savivaldybės tarybos mažuma (opozicija), Etikos komisijos pirmininko kandidatūrą meras teikia Savivaldybės tarybos mažumos (opozicijos) siūlymu. Meras ne vėliau kaip prieš 10 darbo dienų iki Savivaldybės tarybos posėdžio raštu kreipiasi į opozicijos pirmininką dėl Etikos komisijos pirmininko kandidatūros siūlymo. Opozicijos siūlymas turi būti pateiktas raštu ne vėliau kaip prieš 5 darbo dienas iki Savivaldybės tarybos posėdžio. Jeigu Savivaldybės tarybos mažuma (opozicija) nepasiūlo Etikos komisijos pirmininko kandidatūros, Etikos komisijos pirmininką Savivaldybės taryba skiria mero teikimu.

Komisijų atsakingųjų sekretorių pareigas atlieka sekretoriato atsakingi specialistai arba Savivaldybės administracijos direktoriaus paskirti valstybės tarnautojai. Posėdžiai protokoluojami. Pasirašyti protokolai publikuojami savivaldybės interneto svetainėje.“;

* 1. papildyti 177 punktą ir jį išdėstyti taip:

„177. Savivaldybės taryba nustato komisijų (tarybų) narių skaičių ir mero teikimu skiria komisijų (tarybų, jeigu įstatymai nenumato kitaip) pirmininkus bei komisijų (tarybų) narius. Savivaldybės tarybos sprendimus dėl komisijų (tarybų) narių skyrimo ir keitimo rengia sekretoriatas.“;

* 1. pakeisti 191 punktą ir jį išdėstyti taip:

„191. Savivaldybės biudžeto vykdymą kontroliuoja Finansų ir ekonomikos komitetas. Kiti komitetai turi teisę gauti informaciją ir kontroliuoti, kaip vykdomos jų kompetencijai priskirtos programos (priemonės).

Sekretoriatui Savivaldybės administracijos direktorius teikia informaciją apie I pusmečio savivaldybės biudžeto vykdymą per 15 darbo dienų nuo savivaldybės biudžeto vykdymo ataskaitų rinkinio pateikimo Lietuvos Respublikos finansų ministerijai. Sekretoriatas informaciją apie biudžeto vykdymą perduoda tarybos nariams.

Savivaldybės konsoliduotųjų ataskaitų rinkinį už praėjusius biudžetiniusmetus Savivaldybės administracijos direktorius teikia tvirtinti Savivaldybės tarybai iki einamųjų metų spalio 1 d.

Finansų kontrolės būklės ataskaita Savivaldybės tarybai teikiama raštu iki einamųjų metų balandžio 1 d. Savivaldybės administracijos direktorius informaciją pateikia merui, informacijos pateikimą tarybos nariams organizuoja sekretoriatas.“;

* 1. pakeisti 193 punktą ir jį išdėstyti taip:

„193. Likus ne mažiau kaip 5 kalendorinėms dienoms iki Savivaldybės tarybos posėdžio, Savivaldybės administracijoje priimamos gyventojų pastabos, pasiūlymai dėl biudžeto projekto.“;

* 1. pakeisti XXII skyrių ir jį išdėstyti taip:

**„XXII. VIETOS GYVENTOJŲ APKLAUSA**

238. Vietos gyventojų apklausa (toliau – apklausa) inicijuojama ir vykdoma vadovaujantis Lietuvos Respublikos vietos savivaldos įstatymo, Klaipėdos miesto savivaldybės vietos gyventojų apklausos tvarkos aprašo ir Reglamento nuostatomis.

239. Savivaldybės taryba apklausos paskelbimo iniciatyvos teisę įgyvendina ne mažiau kaip 8 tarybos narių grupės reikalavimu tokia tvarka:

239.1. apklausą inicijuojanti tarybos narių grupė pateikia Savivaldybės administracijos direktoriui reikalavimą paskelbti apklausą. Reikalavimą pasirašo visi iniciatyvinės grupės nariai;

239.2. reikalavime turi būti nurodyta: apklausai teikiamo (teikiamų) klausimo (klausimų) tekstas, apklausos teritorija, apklausos būdas, apklausos data ir vieta. Iniciatyvinė grupė turi teisę deleguoti į apklausos komisiją savo atstovą.

240. Savivaldybės administracijos direktorius paskelbia apklausą arba teikia Savivaldybės tarybos sprendimo projektą dėl apklausos paskelbimo Savivaldybės tarybai. Bet kuriuo atveju apklausa turi būti paskelbta per vieną mėnesį nuo tarybos narių grupės reikalavimo gavimo Savivaldybės administracijoje.

241. Apklausos rezultatai turi būti svarstomi artimiausiame Savivaldybės tarybos posėdyje, jeigu savo nuomonę pateiktu (pateiktais) klausimu (klausimais) pareiškė ne mažiau kaip 15 procentų apklausos teritorijos gyventojų. Savivaldybės tarybos posėdyje pristačius apklausos rezultatus, Savivaldybės administracijos direktorius gali būti įpareigotas rengti Savivaldybės tarybos sprendimo projektą.“

2. Pavesti Klaipėdos miesto savivaldybės administracijos direktoriui priimti šio sprendimo įgyvendinamuosius teisės aktus.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje“.

BALSUOTA: už – 25, prieš – 0, susilaikė – 0.

15. SVARSTYTA. Pritarimas Taikos sutarties projektui civilinėje byloje.

Pranešėjas – A. Kačalinas, teisės skyriaus vedėjas. Sako, kad byla tęsėsi ilgai, todėl dabar yra dvi alternatyvos – arba užbaigti ginčą ir sudėlioti teises ir pareigas, gauti tam tikrą skolos dalį, gauti turtą, arba ilgai bylinėtis.

V. Grubliauskas teiraujasi kas pasirašys sutartį.

A. Kačalinas sako, kad sutartį pasirašys advokatas.

NUSPRĘSTA. Pritarti pateiktam sprendimo projektui. Priimti sprendimą dėl pritarimo Taikos sutarties projektui civilinėje byloje:

„1.Pritarti Taikos sutarties civilinėje byloje Nr. 2-433-524/2014 projektui (pridedama).

2.Perimti iš Olego Ermako (Oleg Ermak) Klaipėdos miesto savivaldybės nuosavybėn pagal 1 punkte nurodytos sutarties 2.1 ir 2.2 papunkčius perleidžiamą nekilnojamąjį turtą, adresu: Naujoji Uosto g. 5A, Klaipėda.

3.Perduoti 2 punkte nurodytą turtą, jį perėmus savivaldybės nuosavybėn, Klaipėdos miesto savivaldybės administracijai valdyti, naudoti ir disponuoti juo patikėjimo teise.

4.Įgalioti Olegą Ermaką pagal teisės aktų nustatyta tvarka parengtą ir suderintą administracinio pastato (unikalus Nr. 2190-0004-1022), adresu: Naujoji Uosto g. 5A, Klaipėda, statinio projektą Nr. RPP-31-140714-00129 (griovimo aprašą), kuriam yra išduotas Klaipėdos miesto savivaldybės administracijos 2014-07-14 rašytinis pritarimas statinio projektui Nr. RPP-31-140714-00129, atlikti administracinio pastato (unikalus Nr. 2190-0004-1022) griovimo darbų užsakovo funkcijas, vadovaujantis sąlygomis, apibrėžtomis 1 punkte nurodytos sutarties projekte.

5.Įgalioti Klaipėdos miesto savivaldybės administracijos direktorių pasirašyti 1 punkte nurodytos sutarties projektą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 20, prieš – 0, susilaikė – 1.

16. SVARSTYTA. Viešosios įstaigos Klaipėdos ekonominės plėtros agentūros savininko kapitalo didinimas.

Pranešėja – E. Jurkevičienė, Projektų skyriaus vedėja. Informuoja, kad klausimas buvo svarstytas dviejuose komitetuose ir projektui pritarta be pastabų.

NUSPRĘSTA. Pritarti pateiktam sprendimo projektui. Priimti sprendimą dėl viešosios įstaigos Klaipėdos ekonominės plėtros agentūros savininko kapitalo didinimo:

„1. Padidinti viešosios įstaigos Klaipėdos ekonominės plėtros agentūros savininkės Klaipėdos miesto savivaldybės kapitalą ir investuoti į viešąją įstaigą Klaipėdos ekonominės plėtros agentūrą 1 146 000,00 Lt (vieną milijoną šimtą keturiasdešimt šešis tūkstančius), kaip Klaipėdos miesto savivaldybės turtinį įnašą.

2. Įgalioti Klaipėdos miesto savivaldybės administracijos direktorių atlikti visus veiksmus, susijusius su viešosios įstaigos Klaipėdos ekonominės plėtros agentūros savininko kapitalo padidinimu.“

BALSUOTA: už – 15, prieš – 3, susilaikė – 1.

17. SVARSTYTA. Klaipėdos miesto savivaldybės tarybos 2012 m. kovo 29 d. sprendimo Nr. T2-94 „Dėl Klaipėdos miesto savivaldybės jaunimo reikalų tarybos nuostatų, sudėties patvirtinimo ir pirmininko skyrimo“ pakeitimas.

Pranešėja – A. Česnienė, Jaunimo reikalų koordinatorė. Primena, kad svarstant klausimą komitete pastabų negauta, tačiau prašo atlikti korektūrinį teksto pakeitimą ir tekste „pakeisti Klaipėdos miesto savivaldybės tarybos 2012 m. kovo 29 d. sprendimą Nr. T2‑94 „Dėl Klaipėdos miesto savivaldybės jaunimo reikalų tarybos nuostatų, sudėties patvirtinimo ir pirmininko skyrimo“ pakeitimo“ – pakeisti 1.2 papunktį ir jį išdėstyti taip:“ išbraukti žodį „pakeitimo“ (toliau kaip tekste).

Prieštaraujančių, kad išbraukti tekste žodį „pakeitimo“ - nėra.

NUSPRĘSTA. Pritarti pateiktam sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2012 m. kovo 29 d. sprendimo Nr. T2-94 „Dėl Klaipėdos miesto savivaldybės jaunimo reikalų tarybos nuostatų, sudėties patvirtinimo ir pirmininko skyrimo“ pakeitimo:

„pakeisti Klaipėdos miesto savivaldybės tarybos 2012 m. kovo 29 d. sprendimą Nr. T2‑94 „Dėl Klaipėdos miesto savivaldybės jaunimo reikalų tarybos nuostatų, sudėties patvirtinimo ir pirmininko skyrimo“ – pakeisti 1.2 papunktį ir jį išdėstyti taip:

„1.2. Klaipėdos miesto savivaldybės jaunimo reikalų tarybos sudėtį:

Kazys Bagdonas, Klaipėdos jaunimo organizacijų asociacijos „Apskritasis stalas“ deleguotas atstovas;

Andrius Baibekov, Klaipėdos jaunimo organizacijų asociacijos „Apskritasis stalas“ deleguotas atstovas;

Arūnas Barbšys, Klaipėdos miesto savivaldybės tarybos Strateginės plėtros komiteto deleguotas atstovas;

Saulius Budinas, Klaipėdos miesto savivaldybės tarybos Ugdymo ir jaunimo reikalų komiteto deleguotas atstovas;

Airida Čėsnienė, Klaipėdos miesto savivaldybės administracijos jaunimo reikalų koordinatorė;

Gintarė Dirkstytė, Klaipėdos jaunimo organizacijų asociacijos „Apskritasis stalas“ deleguota atstovė;

Akvilė Gedrimaitė, Klaipėdos jaunimo organizacijų asociacijos „Apskritasis stalas“ deleguota atstovė;

Natalja Istomina, Klaipėdos miesto savivaldybės tarybos Socialinių reikalų komiteto deleguota atstovė;

Rūtenė Marčiūtė, Klaipėdos jaunimo organizacijų asociacijos „Apskritasis stalas“ deleguota atstovė;

Paulius Martinkėnas, Klaipėdos teritorinės darbo biržos deleguotas atstovas;

Valdas Paulauskas, Klaipėdos neformaliojo (papildomojo) ugdymo įstaigų vadovų deleguotas atstovas;

Živilė Šimkevičiūtė, Klaipėdos jaunimo organizacijų asociacijos „Apskritasis stalas“ deleguota atstovė;

Alina Vaičekauskienė, Klaipėdos viešosios policijos deleguota atstovė;

Aivaras Vaiginis, Klaipėdos jaunimo organizacijų asociacijos „Apskritasis stalas“ deleguotas atstovas.“

BALSUOTA: už – 21, prieš – 0, susilaikė – 0.

18. SVARSTYTA. Klaipėdos miesto akademinių reikalų tarybos nuostatų patvirtinimas.

Pranešėja – J.Grigaitienė. Informuoja, kad komitetas pastabų nepateikė.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto akademinių reikalų tarybos nuostatų patvirtinimo:

„1. Patvirtinti Klaipėdos miesto akademinių reikalų tarybos nuostatus (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 20, prieš – 0, susilaikė – 1.

19. SVARSTYTA. Klaipėdos miesto nevyriausybinių organizacijų tarybos nuostatų patvirtinimas.

Pranešėja – A. Daujotienė, Socialinių reikalų departamento direktorė. Sako, kad nuostatai buvo svarstyti dviejuose komitetuose. Į pateiktas pastabas atsižvelgta (6 punktą papildyti žodžiais „skatinti NVO veiklą ir plėtrą“, 9 punkte vietoje „16 narių“ įrašyti „18 narių“, 10.1 punktą papildyti žodžiu „pensininkų“, 10.3 punkte vietoje „3 atstovus“ įrašyti „4 atstovai“, 20 punktą papildyti (nesant pirmininko posėdyje) ir įrašyti „pirmininkaujančio asmens“.

Bendru sutarimu pritarta pastaboms.

NUSPRĘSTA. Pritarti pateiktam sprendimo projektui (su pakeitimais). Priimti sprendimą dėl Klaipėdos miesto nevyriausybinių organizacijų tarybos nuostatų patvirtinimo:

„1. Patvirtinti Klaipėdos miesto nevyriausybinių organizacijų tarybos nuostatus (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaikė – 0.

20. SVARSTYTA. Klaipėdos miesto savivaldybės tarybos 2012 m. rugpjūčio 30 d. sprendimo Nr. T2-233 „Dėl Klaipėdos miesto savivaldybės stipendijų kultūros ir meno kūrėjams“ pakeitimas.

Pranešėjas – N. Lendraitis. Informuoja, kad klausimas buvo svarstyta dviejuose komitetuose, pastabų negauta.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto savivaldybės tarybos 2012 m. rugpjūčio 30 d. sprendimo Nr. T2-233 „Dėl Klaipėdos miesto savivaldybės stipendijų kultūros ir meno kūrėjams“ pakeitimo:

„1. Pakeisti Klaipėdos miesto savivaldybės stipendijų kultūros ir meno kūrėjams nuostatus, patvirtintus Klaipėdos miesto savivaldybės tarybos 2012 m. rugpjūčio 30 d. sprendimu Nr. T2-233 „Dėl Klaipėdos miesto savivaldybės stipendijų kultūros ir meno kūrėjams“:

1.1. pakeisti 8 punktą ir jį išdėstyti taip:

„8. Paraiškos gauti stipendiją priimamos du kartus per metus: iki liepos 31 d. ir iki gruodžio 31 d. Paraiškų priėmimo terminas – iki 1 mėnesio trukmės.“;

1.2. pripažinti netekusiu galios 9.3 papunktį;

1.3. papildyti 111 punktu:

„111. Kūrybinių industrijų projektus įgyvendinantys arba ketinantys įgyvendinti asmenys prie paraiškos turi pateikti prasidėjusio arba planuojamo rezidavimo kūrybiniame inkubatoriuje Kultūros fabrike (adresas: Bangų g. 5A, Klaipėda) faktą patvirtinantį dokumentą (rezidavimo sutarties kopiją arba kūrybinio inkubatoriaus Kultūros fabriko ekspertų tarybos sprendimą dėl rezidento paraiškos patvirtinimo).“;

1.4. pakeisti 18 punktą ir jį išdėstyti taip:

„18. Stipendijų kvotas atskiroms kultūros ir meno sritims – dailės, dizaino, etninės kultūros, fotografijos ir kino, literatūros, muzikos, šokio, tarpdisciplininio meno, teatro, kūrybinių industrijų ir kt. – nustato Kultūros ir meno taryba, kuri savo protokoliniu nutarimu gali išskirti ir kitas kultūros ir meno sritis.“;

1.5. pakeisti 21 punktą ir jį išdėstyti taip:

„21. Stipendijų mokėjimas nutraukiamas, jeigu:

21.1. stipendijos gavėjas miršta;

21.2. stipendijos gavėjas atsisako stipendijos raštu;

21.3. stipendijos gavėjas stipendijai gauti pateikia neteisingus (suklastotus) duomenis (dokumentus);

21.4. stipendijos gavėjas nevykdo veiklos, kuriai vykdyti skirta stipendija;

21.5. nepasirašoma sutartis dėl rezidavimo kūrybiniame inkubatoriuje Kultūros fabrike arba ji nutrūksta nepasibaigus stipendijos mokėjimo laikui (taikoma kūrybinių industrijų projektus vykdantiems asmenims). Apie sutarties nutraukimą Savivaldybės administraciją informuoja stipendijos gavėjas arba kūrybinio inkubatoriaus Kultūros fabriko administracija.“;

1.6. pakeisti 22 punktą ir jį išdėstyti taip:

„22. Savivaldybės administracijos direktorius pasirašo su kultūros ar meno kūrėju, kuriam skirta stipendija, Savivaldybės administracijos direktoriaus nustatytos formos sutartį, kurioje numatytos veiklos, kurioms vykdyti skirta stipendija, vykdymo terminas, lėšų pervedimo ir atsiskaitymo tvarka, šalių atsakomybė už sutarties nevykdymą ir kitos sąlygos.

Sutartyse su kūrybinių industrijų projektus vykdančiais asmenimis nurodoma, kad ne mažiau kaip 20 proc. stipendijos turi būti skirta rezidavimo kūrybiniame inkubatoriuje Kultūros fabrike kaštams pagal rezidavimo sutartį padengti.“;

1.7. pakeisti 24 punktą ir jį išdėstyti taip:

„24. Ataskaita teikiama Savivaldybės administracijai paštu, pristatoma tiesiogiai arba elektroniniu paštu (patvirtinta elektroniniu parašu). Ant voko būtina nurodyti, kokiai kultūros ir meno sričiai priskirtina ataskaita (dailės, dizaino, etninės kultūros, fotografijos ir kino, literatūros, muzikos, šokio, tarpdisciplininio meno, teatro, kūrybinių industrijų ir kt.).“

2. Skelbti šį sprendimą Teisės aktų registre ir visą sprendimo tekstą – Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaikė – 1.

21. SVARSTYTA. Klaipėdos miesto savivaldybės koncertinės įstaigos Klaipėdos koncertų salės teikiamų atlygintinų paslaugų kainų patvirtinimas.

Pranešėjas – N. Lendraitis, Kultūros skyriaus vedėjas. Sako, kad pastabų negauta, klausimas svarstytas dviejuose komitetuose.

A. Barbšys klausia ar paslaugų įkainiai (kamerinių, styginių kvartetų, choro) pagrįsti rinkoje.

N. Lendraitis primena, kad šiuo sprendimu nekeičiami įkainiai, o įvedamos dvi pataisos – sukuriama prielaida pasinaudoti salės patalpomis 4 kartus per metus ir nustatomos lengvatos tam tikroms socialinėms grupėms.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto savivaldybės koncertinės įstaigos Klaipėdos koncertų salės teikiamų atlygintinų paslaugų kainų patvirtinimo:

„1. Nustatyti biudžetinės įstaigos Klaipėdos miesto savivaldybės koncertinės įstaigos Klaipėdos koncertų salės teikiamų atlygintinų paslaugų kainas pagal priedą.

2. Pripažinti netekusiu galios Klaipėdos miesto savivaldybės tarybos 2005 m. rugsėjo 15 d. sprendimo Nr. T2-290 „Dėl savivaldybės biudžetinių kultūros įstaigų teikiamų atlygintinų paslaugų minimalių kainų patvirtinimo“ 1.2 papunktį.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaikė – 0.

22. SVARSTYTA. Biudžetinės įstaigos Klaipėdos kultūrų komunikacijų centro teikiamų atlygintinų paslaugų kainų nustatymas.

Pranešėjas – N. Lendraitis. Sako, kad klausimas buvo svarstytas dviejuose komitetuose, pastabų nėra.

NUSPRĘSTA. Pritarti pateiktam sprendimo projektui. Priimti sprendimą dėl Biudžetinės įstaigos Klaipėdos kultūrų komunikacijų centro teikiamų atlygintinų paslaugų kainų nustatymo:

„1. Nustatyti biudžetinės įstaigos Klaipėdos kultūrų komunikacijų centro teikiamų atlygintinų paslaugų kainas pagal priedą.

2. Nustatyti tokias lengvatas Klaipėdos kultūrų komunikacijų centro parodų lankytojams:

2.1. nemokamai lankyti parodas turi teisę:

2.1.1. vaikai iki 7 metų;

2.1.2. visi lankytojai – kiekvieną trečiadienį;

2.2. lankyti parodas su 50 % nuolaida turi teisę šios lankytojų grupės: moksleiviai ir studentai, asmenys, turintys negalią, pensininkai, pateikę tai įrodantį dokumentą.

3. Pripažinti netekusiu galios Klaipėdos miesto savivaldybės tarybos 2007 m. spalio 4 d. sprendimą Nr. T2-320 „Dėl biudžetinės įstaigos Klaipėdos kultūrų komunikacijų centro teikiamų atlygintinų paslaugų kainų nustatymo“.

4. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaikė – 0.

23. SVARSTYTA. Pritarimas Klaipėdos miesto savivaldybės koncertinės įstaigos Klaipėdos koncertų salės dalyvavimui teikiant paraišką 2009–2014 m. Europos ekonominės erdvės finansinio mechanizmo Europos kultūros paveldo, kultūros ir menų įvairovės skatinimo programos dvišaliam fondui.

Pranešėjas – N. Lendraitis, Kultūros skyriaus vedėjas. Sako, kad Finansų ir ekonomikos komitetas išsakė pastabą dėl sprendimo projekto 2 punkto**.**

R. Taraškevičius sako, kad šiuo metu svarstomas ne biudžeto klausimas, todėl pateikto sprendimo projekto 2 punkto pakeitimu komitetas siūloįpareigoti Savivaldybės administraciją, rengiant 2015 metų Savivaldybės biudžeto projektą numatyti asignavimus, reikalingus projektui įgyvendinti ir teikti tvirtinti Taryboje.

Bendru sutarimu pritarta komiteto pastabai.

NUSPRĘSTA. Pritarti pateiktam sprendimo projektui (su pakeitimu). Priimti sprendimą dėl pritarimo Klaipėdos miesto savivaldybės koncertinės įstaigos Klaipėdos koncertų salės dalyvavimui teikiant paraišką 2009–2014 m. Europos ekonominės erdvės finansinio mechanizmo Europos kultūros paveldo, kultūros ir menų įvairovės skatinimo programos dvišaliam fondui:

„1. Pritarti Klaipėdos miesto savivaldybės koncertinės įstaigos Klaipėdos koncertų salės dalyvavimui teikiant paraišką 2009–2014 m. Europos ekonominės erdvės finansinio mechanizmo Europos kultūros paveldo, kultūros ir menų įvairovės skatinimo programos dvišalio fondo finansavimui gauti projektui „Tarptautinės kūrybinės koprodukcijos šiuolaikinės muzikos festivalis „Permainų muzika“ – 2015“ įgyvendinti.

2. Užtikrinti visų netinkamų, tačiau šiam projektui būtinų, išlaidų ir 15 proc., t. y. ne daugiau kaip 77 688,00 Lt, visos projekto vertės tinkamų finansuoti išlaidų padengimą tokia tvarka:

2.1. įpareigoti Klaipėdos miesto savivaldybės administraciją, rengiant 2015 metų savivaldybės biudžeto projektą, numatyti asignavimus (50 000,00 Lt), reikalingus projektui įgyvendinti, ir teikti tvirtinti Klaipėdos miesto savivaldybės tarybai;

2.2. 27 688,00 Lt padengti iš įstaigos uždirbtų lėšų už atlygintinai teikiamas paslaugas.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 19, prieš – 0, susilaikė – 1.

24. SVARSTYTA. Biudžetinės įstaigos Klaipėdos sutrikusio vystymosi kūdikių namų nuostatų patvirtinimas.

Pranešėja – J. Asadauskienė, Sveikatos apsaugos skyriaus vedėja. Informuoja, kad svarstant klausimą pastabų nebuvo.

NUSPRĘSTA. Pritarti pateiktam sprendimo projektui. Priimti sprendimą dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo:

„1. Patvirtinti Biudžetinės įstaigos Klaipėdos sutrikusio vystymosi kūdikių namų nuostatus (pridedama).

2. Įgalioti Aušrą Nikolajevienę, BĮ Klaipėdos sutrikusio vystymosi kūdikių namų direktorę, pasirašyti nuostatus ir įregistruoti juos Juridinių asmenų registre.

3. Pripažinti netekusiu galios Klaipėdos miesto savivaldybės tarybos 2010 m. liepos 29 d. sprendimą Nr. T2-212 „Dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 20, prieš – 0, susilaikė – 0.

25. SVARSTYTA. Pritarimas dalyvauti projekte „Klaipėdos miesto ir Kretingos rajono savivaldybių sveikatos priežiūros paslaugų teikimo mokyklose ir ikimokyklinio ugdymo įstaigose gerinimas“ ir Jungtinės veiklos sutarčiai.

Pranešėja – J. Asadauskienė, Sveikatos apsaugos skyriaus vedėja. Primena, kad klausimą svarstė du komitetai ir pastabų nebuvo.

S. Budinas klausia, ar buvo bendrauta su Ugdymo ir kultūros departamento direktore dėl sveikatinimo įstaigų t.y. dėl kabinetų ugdymo įstaigose, nes tai ne švietimo įstaigų funkcija.

J. Asadauskienė sako, kad buvo bendrauta su departamentu ir tai nereiškia, kad mokyklose nebus sveikatos kabinetų. Ikimokyklinio ugdymo įstaigose vyksta procesai ir taip vadinamos sesutės perkvalifikuojamos į visuomenės sveikatos specialistes. Jos bus Visuomenės sveikatos biuro darbuotojos.

NUSPRĘSTA. Pritarti pateiktam sprendimo projektui. Priimti sprendimą dėl pritarimo dalyvauti projekte „Klaipėdos miesto ir Kretingos rajono savivaldybių sveikatos priežiūros paslaugų teikimo mokyklose ir ikimokyklinio ugdymo įstaigose gerinimas“ ir Jungtinės veiklos sutarčiai:

„1.Pritarti Klaipėdos miesto savivaldybės dalyvavimui pareiškėjo teisėmis projekte „Klaipėdos miesto ir Kretingos rajono savivaldybių sveikatos priežiūros paslaugų teikimo mokyklose ir ikimokyklinio ugdymo įstaigose gerinimas“.

2. Pritarti projekto „Klaipėdos miesto ir Kretingos rajono savivaldybių sveikatos priežiūros paslaugų teikimo mokyklose ir ikimokyklinio ugdymo įstaigose gerinimas“ **įgyvendinimo** Jungtinės veiklos sutarties projektui (pridedama).

3.Įpareigoti Klaipėdos miesto savivaldybės administracijos direktorių pasirašyti Jungtinės veiklos sutartį, jos keitimus ir visus dokumentus, susijusius su dalyvavimu šiame projekte.

4.Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaikė – 0.

26. SVARSTYTA. Uždarosios akcinės bendrovės „Lamberta“ Klaipėdos mieste teikiamos šilumos bazinės kainos ir šilumos kainos dedamųjų nustatymas.

Pranešėjas – L. Dūda, Miesto ūkio departamento direktorė. Sako, kad klausimas buvo svarstytas dviejuose komitetuose, pastabų nebuvo.

NUSPRĘSTA. Pritarti pateiktam sprendimo projektui. Priimti sprendimą dėl uždarosios akcinės bendrovės „Lamberta“ Klaipėdos mieste teikiamos šilumos bazinės kainos ir šilumos kainos dedamųjų nustatymo:

„1. Nustatyti iki 2017 m. rugsėjo 1 d. uždarosios akcinės bendrovės „Lamberta“ Klaipėdos mieste tiekiamos šilumos bazinės vienanarės kainos, išreiškiamos formule **T** = **T**pd + **T**kd, dedamąsias (be pridėtinės vertės mokesčio):

1.1. šilumos vienanarės kainos pastoviąją dedamąją – **T**pd = 8,96 ct/kWh;

1.2. šilumos vienanarės kainos kintamąją dedamąją – **T**kd, išreiškiamą formule:

**T**kd= (0,275 + 0,459) + (445,05 x **T**d) / (4,10 x 10000),

čia Td – gamtinių dujų kaina, Lt/tne.

2. Nustatyti iki 2015 m. rugsėjo 1 d. uždarosios akcinės bendrovės „Lamberta“ Klaipėdos mieste tiekiamos šilumos vienanarės kainos, išreiškiamos formule **T** = **T**pd + **T**kd, dedamąsias (be pridėtinės vertės mokesčio):

2.1. šilumos vienanarės kainos pastoviąją dedamąją – **T**pd = 8,96 ct/kWh;

2.2. šilumos vienanarės kainos kintamąją dedamąją – **T**kd, išreiškiamą formule:

**T**kd= (0,275 + 0,459) + (445,05 x **T**d) / (4,10 x 10000),

čia Td – gamtinių dujų kaina, Lt/tne.

3. Nustatyti, kad uždaroji akcinė bendrovė „Lamberta“ galutinę šilumos kainą, apskaičiuotą pagal šio sprendimo 2 punktu nustatytas šilumos kainų dedamąsias, viešai paskelbia iki mėnesio 25 dienos ir gali taikyti vartotojams nuo kito mėnesio 1 dienos.

4. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 20, prieš – 0, susilaikė – 3.

27. SVARSTYTA. Klaipėdos miesto savivaldybės tarybos 2013 m. rugsėjo 25 d. sprendimo Nr. T2-255 „Dėl pritarimo Partnerystės sutarčiai ir Klaipėdos miesto energetinio efektyvumo didinimo daugiabučiuose namuose programos patvirtinimo“ pakeitimas.

Pranešėjas – L. Dūda, Miesto ūkio departamento direktorė. Kalba, kad klausimas buvo svarstytas dviejuose komitetuose, pastabų nebuvo. L. Dūda prašo atlikti kelis redakcinius patikslinimus, kadangi sprendimo projekto rengimo metu vienas namas paprašė pakeisti administratorių ir tam, kad nenutraukti proceso siūloma iš sprendimo projekto išbraukti 4.7. papunktį (4.7. Tiltų g. 4 namui – UAB „Danės būstas“), 1.2 punktą papildyti „Tiltų g. 4 namui – UAB „Vitės valdos“, ir punktą išdėstyti taip: „1.2. papildyti 4.4 papunktį ir jį išdėstyti taip: „4.4. Švyturio g. 8, Pušyno g. 29, Pušyno g. 29A, Sportininkų g. 8, Sportininkų g. 14, Sportininkų g. 16, Sportininkų g. 28, I. Simonaitytės g. 17, Nidos g. 40 namams – UAB „Vitės valdos“, Tiltų g. 4.

L. Petraitienė prašo pateikti informaciją, kas padaryta įgyvendinant šią programą.

L. Dūda sako, kad jau vieną kartą buvo pateikta informacija apie programos vykdymą. Dabar sutarta, kad pateiksim informaciją apie vykdomos programos eigą rugsėjo mėnesio Tarybos posėdžiui.

V. Lupeika klausia, koks darbų įdirbis kitiems metams.

L. Dūda sako, kad šiuo metu vyko du etapai. I–me etape dalyvavo 24 namai, II-ame 6. Jie tęsis tol, kol bus užbaigti.

Bendru sutarimu pritarta pakeitimams.

NUSPRĘSTA. Pritarti pateiktam sprendimo projektui (su pakeitimais). Priimti sprendimą dėl Klaipėdos miesto savivaldybės tarybos 2013 m. rugsėjo 25 d. sprendimo Nr. T2-255 „Dėl pritarimo Partnerystės sutarčiai ir Klaipėdos miesto energetinio efektyvumo didinimo daugiabučiuose namuose programos patvirtinimo“ pakeitimo:

„1. Pakeisti Klaipėdos miesto savivaldybės tarybos 2013 m. rugsėjo 25 d. sprendimą Nr. T2‑255 „Dėl pritarimo Partnerystės sutarčiai ir Klaipėdos miesto energinio efektyvumo didinimo daugiabučiuose namuose programos patvirtinimo“:

1.1. papildyti 4.3 papunktį ir jį išdėstyti taip:

„4.3. Taikos pr. 9, Sausio 15-osios g. 3 namams – UAB „Paslaugos būstui“;“;

1.2. papildyti 4.4 papunktį ir jį išdėstyti taip:

„4.4. Švyturio g. 8, Pušyno g. 29, Pušyno g. 29A, Sportininkų g. 8, Sportininkų g. 14, Sportininkų g. 16, Sportininkų g. 28, I. Simonaitytės g. 17, Nidos g. 40, Tiltų g.4 namams – UAB „Vitės valdos“;“;

1.3. papildyti 4.5 papunktį ir jį išdėstyti taip:

„4.5. Taikos pr. 23, Taikos pr. 27, Taikos pr. 33, Taikos pr. 35B, Taikos pr. 35C, Taikos pr. 41, Paryžiaus Komunos g. 2, Rumpiškės g. 28, Sausio 15-osios g. 24, Taikos pr. 21 namams – UAB „Vėtrungės būstas“;“;

1.4. papildyti 4.7 papunkčiu:

„4.7. M. Mažvydo al. 10 namui – DNSB „Alėja“.“;

1.5. pakeisti nurodytu sprendimu patvirtintą Klaipėdos miesto energinio efektyvumo didinimo daugiabučiuose namuose programą:

1.5.1. papildyti 8 punktą ir jį išdėstyti taip:

„8. Rengiant programą, Klaipėdos mieto savivaldybės iniciatyva buvo atrinkti 24 daugiausia energijos suvartojantys daugiabučiai pastatai, vėliau buvo įtraukti dar 6 daugiabučiai namai, yra parengti jų energinio naudingumo sertifikatai bei investicijų planai. Vertinimo rezultatai parodė, kad visų pastatų energinio naudingumo klasė yra D arba E ir vidutinis šilumos suvartojimas yra 180 kWh/m2 per metus. Kai kuriuose atrinktuose namuose energijos suvartojimas yra labai didelis ir siekia net 220 kWh/m2 per metus ir daugiau.“;

1.5.2. pakeisti 15 punktą ir jį išdėstyti taip:

„15. Programa įgyvendinama dviem etapais. Detalų kiekvieno etapo įgyvendinimo planą rengia ir jo įgyvendinimą organizuoja Klaipėdos miesto savivaldybės administracija. Pirmojo etapo įgyvendinimas skirtas parengiamiesiems investicijų planų įgyvendinimo darbams atlikti (investicijų planų aptarimui su būsto savininkais, galimomis investicijų planų korekcijomis, finansavimo užtikrinimui, reikalingų paslaugų ir darbų pirkimams):

15.1. pirmojo etapo įgyvendinimas 24 daugiabučiams namams pradedamas ne vėliau kaip iki 2013 m. gruodžio 15 d;

15.2. pirmojo etapo įgyvendinimas 6 daugiabučiams namams pradedamas ne vėliau kaip iki 2014 m. gruodžio 15 d.“;

1.5.3. pakeisti 16 punktą ir jį išdėstyti taip:

„16. Antrojo Programos įgyvendinimo etapas apima rangos darbų pagal Programą patvirtintus investicijų projektus įgyvendinimą:

16.1. antrasis etapas 24 daugiabučiams namams įgyvendinti baigiamas ne vėliau kaip iki 2014 m. gruodžio 15 d.;

16.2. antrasis etapas 6 daugiabučiams namams įgyvendinti baigiamas ne vėliau kaip iki 2015 m. gruodžio 15 d.“;

1.5.4. pakeisti 24 punktą ir jį išdėstyti taip:

„24. Rengiant investicijų planus, nustatyta, kad vertinant skaičiuojamosiomis kainomis šiai Programai įgyvendinti, priklausomai nuo pasirinktų atnaujinimo priemonių, reikėtų apie 26,99–36,24 mln. litų.“;

1.5.5. pakeisti 25.1 papunktį ir jį išdėstyti taip:

„25.1 Daugiabučių namų atnaujinimo (modernizavimo) programoje numatytomis lėšomis galėtų būti teikiamas lengvatinis kreditas su ne didesnėmis kaip 3 procentų fiksuotomis metinėmis palūkanomis, valstybės lėšomis padengiama 100 procentų projekto parengimo, statybos techninės priežiūros ir projekto administravimo išlaidų bei 15 procentų investicijų, tenkančių investicijų plane nurodytoms valstybės remiamoms energinį efektyvumą didinančioms priemonėms įgyvendinti. Šios paramos dydis pagal parengtus investicijų planus sudarytų apie 5,1–6,7 mln. litų. Nuo 2015 m. spalio 1 d. butų ir kitų patalpų savininkams apmokama arba kompensuojama 50 procentų projekto parengimo, statybos techninės priežiūros ir projekto administravimo išlaidų bei 15 procentų investicijų, tenkančių plane nurodytoms valstybės remiamoms energinį efektyvumą didinančioms priemonėms įgyvendinti.“;

1.5.6. pakeisti 25.2 papunktį ir jį išdėstyti taip:

„25.2. 100 % apmokamos investicijų padengimo įmokos nepasiturintiems gyventojams pagal Lietuvos Respublikos piniginės socialinės paramos nepasiturintiems gyventojams įstatymą. Rengiant investicijų planus Programai įgyvendinti atrinktuose daugiabučiuose namuose iš viso gyveno 276 nepasiturintys gyventojai;“;

1.5.7. pakeisti 25.3 papunktį ir jį išdėstyti taip:

„25.3. Klimato kaitos specialiosios programos lėšomis galėtų būti kompensuojama 25 proc. investicijų planuose numatytų energiją taupančių priemonių įgyvendinimo. Pagal parengtus investicijų projektus ši paramos suma sudarytų apie 6–7,9 mln. litų. Jeigu projektas bus įgyvendintas po 2015 m. spalio 1 d., Klimato kaitos specialiosios programos lėšomis galėtų būti kompensuojama 15 proc. investicijų planuose numatytų energiją taupančių priemonių įgyvendinimo.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už - 26, prieš - 0, susilaikė - 0.

28. SVARSTYTA. Pripažinto netinkamu (negalimu) naudoti valstybei nuosavybės teise priklausančio nematerialiojo ir ilgalaikio materialiojo turto nurašymas ir likvidavimas.

Pranešėjas – E. Simokaitis, Turto skyriaus vedėjo pavaduotojas. Sako, kad klausimas svarstytas komitete ir pritarta be pastabų.

NUSPRĘSTA. Pritarti pateiktam sprendimo projektui. Priimti sprendimą dėl pripažinto netinkamu (negalimu) naudoti valstybei nuosavybės teise priklausančio nematerialiojo ir ilgalaikio materialiojo turto nurašymas ir likvidavimo:

„1. Nurašyti pripažintą netinkamu (negalimu) naudoti dėl fizinio ir funkcinio (technologinio) nusidėvėjimo valstybei nuosavybės teise priklausantį ir Klaipėdos miesto savivaldybės patikėjimo teise valdomą nematerialųjį ir ilgalaikį materialųjį turtą (turtu naudojasi savivaldybės biudžetinė įstaiga Klaipėdos „Vyturio“ pagrindinė mokykla), kurio bendra įsigijimo vertė – 24382,98 Lt, likutinė vertė 2014 m. liepos 1 d. – 2,00 Lt (priedas).

2. Pavesti Klaipėdos miesto savivaldybės administracijai organizuoti 1 punkte nurodyto turto perdavimą atliekų tvarkytojams, nurašymą ir likvidavimą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 25, prieš – 0, susilaikė – 1.

29. SVARSTYTA. Turto perdavimas valdyti, naudoti ir disponuoti patikėjimo teise.

Pranešėjas – E. Simokaitis, Turto skyriaus vyr. specialistas. Sako, kad klausimas svarstytas ir pritarta be pastabų.

NUSPRĘSTA. Pritarti pateiktam sprendimo projektui. Priimti sprendimą dėl turto perdavimo valdyti, naudoti ir disponuoti patikėjimo teise:

„1. Perduoti Klaipėdos miesto savivaldybei nuosavybės teise priklausantį nekilnojamąjį turtą Didžioji Vandens g. 2, Klaipėdoje: saugyklos pastatą (unikalus Nr. 4400-2765-2895, Nekilnojamojo daikto kadastro duomenų byloje Nr. 21/63800 žymėjimas plane – 2C2p, bendras plotas – 579,53 kv. metro) ir kiemo aikštelę (unikalus Nr. 4400-2765-3170, Nekilnojamojo daikto kadastro duomenų byloje Nr. 21/63800 žymėjimas plane – 1k), valdyti, naudoti ir disponuoti patikėjimo teise biudžetinei įstaigai Klaipėdos miesto savivaldybės Mažosios Lietuvos istorijos muziejui.

2. Perduoti nuo 2014 m. rugsėjo 1 d. Klaipėdos miesto savivaldybei nuosavybės teise priklausančias negyvenamąsias patalpas I. Simonaitytės g. 24, Klaipėdoje (unikalus Nr. 2198-1002-4011, patalpų žymėjimo indeksai: nuo P-1 iki P-21, bendras perduodamų patalpų plotas – 434,35 kv. metro), valdyti, naudoti ir disponuoti patikėjimo teise Klaipėdos miesto savivaldybės administracijai.

3. Perduoti Klaipėdos miesto savivaldybės biudžetinėms įstaigoms valdyti, naudoti ir disponuoti patikėjimo teise Klaipėdos miesto savivaldybei nuosavybės teise priklausantį ilgalaikį materialųjį turtą, kurio bendra įsigijimo vertė – 24 713,00 Lt, bendra likutinė vertė – 10 407,38Lt, ir trumpalaikį materialųjį turtą, kurio bendra įsigijimo vertė – 4 029,32 Lt (priedas).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismu.“

BALSUOTA: už – 26, prieš – 0, susilaikė – 0.

30. SVARSTYTA. Klaipėdos miesto kempingo valdymo ir naudojimo perdavimas pagal koncesijos sutartį.

Pranešėjas – E. Simokaitis, Turto skyriaus vyr. specialistas. Informuoja, kad klausimas svarstytas trijuose komitetuose, o pastabų sulaukta iš Finansų ir ekonomikos komiteto (teikti Tarybai svarstyti sprendimo projektą ieškant galimybės palikti senąjį valdymo modelį) ir Miesto ūkio ir aplinkosaugos komiteto (prašyti VŠĮ Klaipėdos turizmo ir kultūros informacijos centro pateikti pelno-nuostolio ataskaitą už 2013 metus). E.Simokaitis sako, kad pelno-nuostolio ataskaita Tarybos nariams pridėta prie posėdžio medžiagos.

R. Taraškevičius klausia, ar yra modelis, kad palikti seną valdymo principą, ar negalime kreiptis, kad būtų peržiūrėtos sutarties sąlygos.

A. Velykienė sako, kad kempingo vystymo II etape buvo įrašyta sąlyga, kad mes skelbsime ir viešai parinksime operatorių. Šiandien Tarybos apsisprendimas pritarti koncesijai reiškia, kad mes išpildysime šitą sąlygą. Informuoja, kad Klaipėdos turizmo ir informacijos centras ketina dalyvauti operatoriaus parinkimo konkurse. Kitam Tarybos posėdžiui bus pateiktos koncesijos sutarties sąlygos.

Z. Šličytė teiraujasi, kokia yra bendra viso turto vertė.

E. Simokaitis sako, kad bendra viso kempingo vertė daugiau nei 3 mln. Lt.

A. Barbšys mano, kad gal Klaipėdos turizmo ir informacijos centras, palikęs be kempingo, pradės plačiau galvoti apie tai, kas Klaipėdoje patrauklu.

R. Taraškevičius siūlo sprendimo nepriimti.

A. Šulcas sako, kad sprendimas reikalingas tam, kad būtų galima atsiskaityti su visomis finansavusiomis agentūromis. Primena, kad rugsėjo mėnesį kitu sprendimu nustatysime valdymo sąlygas. Ragina pritarti pateiktam sprendimo projektui.

L. Petraitienė pritaria R.Taraškevičiaus siūlymui rugsėjo mėnesį spręsti principinį klausimą.

S. Budinas siūlo balsuoti už sprendimo projektą.

Z. Šličytė pritaria R. Taraškevičiaus nuomonei.

J. Simonavičiūtė sako, kad turime išmokti dirbti pagal rinkos santykius. Sąlygose pasirašėme, kad mes viešai skelbsime dėl operatoriaus parinkimo. Tai ir yra įsipareigojimas, kuriam turime pritarti. Kaip bus parenkamas operatorius, kokios bus sąlygos - ateisim į Tarybą. Prašo pritarti, nes kitu atveju teks grąžinti lėšas. Pritarus gausime finansavimą, užbaigsime kempingą ir galėsime aptarti sąlygas.

R. Taraškevičius galvoja, kad per 1 mėnesį pinigų niekas neatims. Šitas objektas buvo statomas dviem etapais, I-ame etape taip pat buvo panaudotos Europinės lėšos. Sąlygas diktuoja Lietuvos ūkio ministerija ir Lietuvos verslo paramos agentūra. R. Taraškevičius atsiima savo siūlymą dėl klausimo atidėjimo, tačiau sako, kad už sprendimo projektą nebalsuos.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto kempingo valdymo ir naudojimo perdavimo pagal koncesijos sutartį:

„1. Pritarti partnerystės projekto įgyvendinimui dėl Klaipėdos miesto kempingo Šlaito g. 3, Klaipėdoje, valdymo ir naudojimo perdavimo pagal koncesijos sutartį.

2. Pavesti Klaipėdos miesto savivaldybės administracijai vykdyti Klaipėdos miesto kempingo operatoriaus parinkimo procedūras pagal Lietuvos Respublikos koncesijų įstatymą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 13, prieš – 5, susilaikė – 7.

31. SVARSTYTA. Atstovo delegavimas į darbo grupę magistralinio dujotiekio atšakos Klaipėda**–** Kuršėnai darbams koordinuoti.

Pranešėja – J. Grigaitienė, Personalo skyriaus vedėja. Sako, kad Vyriausybės kanclerio prašymu buvo prašoma deleguoti Klaipėdos miesto savivaldybės mero pavaduotoją arba Savivaldybės administracijos direktorę į šią grupę. Nuspręsta deleguoti mero pavaduotoją Artūrą Šulcą.

R. Taraškevičius sako, kad šiandien siūloma deleguoti atstovą dujotiekio klausimams spręsti, nors tai nepriklauso mūsų kompetencijai ir savivaldybės interesams.

V. Grubliauskas nenuvertina, kad dalyvaus darbo grupėje Savivaldybės atstovas.

NUSPRĘSTA. Pritarti pateiktam sprendimo projektui. Priimti sprendimą dėl atstovo delegavimo į darbo grupę magistralinio dujotiekio atšakos Klaipėda **–** Kuršėnai darbams koordinuoti:

„deleguoti Klaipėdos miesto savivaldybės mero pavaduotoją Artūrą Šulcą į Ministro Pirmininko sudarytą darbo grupę magistralinio dujotiekio atšakos Klaipėda–Kuršėnai darbams koordinuoti.“

BALSUOTA: už – 14, prieš – 0, susilaikė – 9.

32. SVARSTYTA. Klaipėdos miesto savivaldybės tarybos 2011 m. gruodžio 22 d. sprendimo Nr. T2-411 „Dėl Klaipėdos miesto savivaldybės visuomeninės administracinių ginčų komisijos sudarymo“ pakeitimas.

Pranešėjas – M. Vitkus, Tarybos sekretorius. Sako, kas sprendimo projekto esmė – pakeisti vieną pavardę, t.y. vietoje „V. Žvikienė“ įrašyti „Indrė Genienė“.

NUSPRĘSTA. Pritarti pateiktam sprendimo projektui. Priimti sprendimą dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-411 „Dėl Klaipėdos miesto savivaldybės visuomeninės administracinių ginčų komisijos sudarymo“ pakeitimo:

„pakeisti Klaipėdos miesto savivaldybės tarybos 2011 m. gruodžio 22 d. sprendimą Nr. T2‑411 „Dėl Klaipėdos miesto savivaldybės visuomeninės administracinių ginčų komisijos sudarymo“ – pakeisti 1 punktą ir jį išdėstyti taip:

„1. Sudaryti šios sudėties nuolatinę Klaipėdos miesto savivaldybės visuomeninę administracinių ginčų komisiją (toliau – Komisija) Klaipėdos miesto savivaldybės tarybos kadencijos laikotarpiui:

Stanislava Kazimiera Barvidytė, advokatė;

Indrė Genienė, Klaipėdos miesto savivaldybės kontrolės ir audito tarnybos patarėja;

Darius Rekis, Klaipėdos universiteto absolventų klubo „KU Alumni“ prezidentas;

Laura Sereckė, viešosios įstaigos „Teisė LT“ direktorė;

Arūnas Venckus, Klaipėdos apskrities vyriausiojo policijos komisariato Valdymo organizavimo skyriaus Teisės grupės vyriausiasis specialistas.“

BALSUOTA: už – 23, prieš – 0, susilaikė – 0.

Posėdis baigėsi 15.10 val.

Posėdžio pirmininkas Vytautas Grubliauskas

Posėdžio sekretorius Modestas Vitkus

L. Demidova, 39 60 75

2014-09-05